An Kamurawayan ni Jehova Nagsisirang sa Saiyang Banwaan\nAn Torrengbantayan—Pag-aadalan na Edisyon | Hulyo 1, 2002\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\n“Si Jehova iyo an magigin para sa saimo ilaw na magdadanay nin daing talaan.”—ISAIAS 60:20.\n1. Paano binebendisyonan ni Jehova an saiyang fiel na banwaan?\n“SI Jehova nawiwili sa saiyang banwaan. Pinagagayon nia an mga mahoyo paagi sa kaligtasan.” (Salmo 149:4) Iyan an sabi kan salmista kan suanoy na panahon, asin pinatunayan kan kasaysayan an pagigin totoo kan mga tataramon nia. Kun fiel an banwaan ni Jehova, inaataman nia sinda, pinagigin mabunga, asin pinoprotehiran sinda. Kan suanoy na mga panahon, pinanggana nia sinda laban sa saindang mga kaiwal. Ngonyan, pinagdadanay nia sindang makosog sa espirituwal asin inaasegurar sa sainda an kaligtasan basado sa atang ni Jesus. (Roma 5:9) Ginigibo nia ini huli ta magayon sinda sa saiyang pagheling.\n2. Minsan ngani napapaatubang sinda sa pagtumang, sa ano kompiado an banwaan nin Dios?\n2 Siempre, sa sarong kinaban na natatakopan nin kadikloman, an mga ‘namumuhay na may diosnon na debosyon’ mapapaatubang sa pagtumang. (2 Timoteo 3:12) Minsan siring, naheheling ni Jehova an mga paratumang, asin pinatatanidan nia sinda: “An arin man na nasyon asin an arin man na kahadean na dai maglilingkod sa saimo mapapara; asin an mga nasyon daing pagkasudyang matutunaw.” (Isaias 60:12) Ngonyan, laen-laen an pagtumang. Sa nagkapirang kadagaan, an mga paratumang naghihingoang limitaran o iprohibir an pagsambang itinatao ki Jehova kan sinserong mga Kristiano. Sa iba pa, pisikal na kinokolgan kan mga panatiko an mga parasamba ki Jehova asin sinosolo an mga rogaring ninda. Pero girumdomon na dinesisyonan na ni Jehova an kaaabtan nin ano man na pagkontra sa kaotoban kan saiyang kabotan. Masusudya an mga kalaban. An mga minalaban sa Sion, na irinerepresentar kan saiyang mga aki digdi sa daga, dai manggagana. Bako daw na nakapakokosog sa boot na asegurasyon iyan hale sa satong dakulang Dios, si Jehova?\nBinendisyonan nin Labi sa Inaasahan\n3. Paano ilinaladawan an kagayonan asin pagigin mabunga kan mga parasamba ki Jehova?\n3 An totoo iyo na durante kan huring mga aldaw kan sistemang ini nin mga bagay, binendisyonan ni Jehova an saiyang banwaan nin labi sa saindang inaasahan. Espesyalmenteng pinagayon nia nin gradwal an lugar nin pagsamba sa saiya asin an mga nasa laog kaiyan na nagdadara kan saiyang ngaran. Segun sa hula ni Isaias, sinasabi nia sa Sion: “Sa saimo an mismong kamurawayan nin Libano maabot, an enebro, an fresno asin an sipres na durungan, tanganing pagayonon an lugar kan sakuyang santuaryo; asin papamurawayon ko an mismong namumugtakan kan sakuyang mga bitis.” (Isaias 60:13) An kabukidan na natatakopan nin matubang na mga kadlagan kahangahangang paghelingon. Kaya an marambong na mga kahoy angay na simbolo kan kagayonan asin pagigin mabunga kan mga parasamba ki Jehova.—Isaias 41:19; 55:13.\n4. Ano an “santuaryo” asin an ‘namumugtakan kan mga bitis ni Jehova,’ asin paano pinagayon an mga ini?\n4 Ano an “santuaryo” asin an ‘namumugtakan kan mga bitis ni Jehova’ na nasambitan sa Isaias 60:13? An mga terminong ini nanonongod sa mga patyo kan dakulang espirituwal na templo ni Jehova, na iyo an areglo para sa pagdolok sa saiya sa pagsamba paagi ki Jesu-Cristo. (Hebreo 8:1-5; 9:2-10, 23) Isinabi ni Jehova an saiyang katuyohan na pamurawayon an espirituwal na templong iyan paagi sa pagdara nin mga tawo hale sa gabos na nasyon na malaog asin masamba dian. (Haggeo 2:7) Mas naenot nang naheling ni Isaias mismo an mga kadaklan hale sa gabos na nasyon na nagbuburunyog sa halangkaw na bukid ni Jehova para sa pagsamba. (Isaias 2:1-4) Pakalihis nin ginatos na taon, naheling ni apostol Juan sa bisyon “an sarong dakulang kadaklan, na dai nin siisay man na makabibilang, hale sa gabos na nasyon asin tribo asin banwaan patin tataramon.” An mga ini nagtitirindog “sa atubangan kan trono nin Dios . . . , [na] nagtatao sa saiya nin sagradong paglilingkod aldaw asin banggi sa saiyang templo.” (Kapahayagan 7:9, 15) Mantang naootob an mga hula na ini sa satong kaaldawan, naheheling kan sato mismong mga mata na pinagayon an harong ni Jehova.\n5. Anong dakulang pagrahay an naeksperyensiahan kan mga aki nin Sion?\n5 Nagin dakulang pagrahay nanggad ini gabos para sa Sion! Nagsasabi si Jehova: “Imbes na ika magin saro na biyong pinabayaan asin ikinaongis, na mayo lamang nin tawong minaagi, ibubugtak taka pa ngani na bagay na ikakapag-orgolyo sagkod sa daing talaan na panahon, sarong labi-labing kagayagayahan sa sunod-sunod na kapag-arakian.” (Isaias 60:15) Sa pagtatapos kan enot na guerra mundial, an “Israel nin Dios” talagang nakaeksperyensia nin panahon nin kamondoan. (Galacia 6:16) Talagang nakamate sia na “biyong pinabayaan,” ta dai malinaw na namansayan kan saiyang mga aki digdi sa daga an kabotan nin Dios para sa sainda. Dangan, kan 1919, ibinalik ni Jehova an animo kan saiyang linahidan na mga lingkod, asin poon kaidto binendisyonan nia sinda nin makangangalas na espirituwal na prosperidad. Dugang pa, bako daw na nakarerepresko an panuga sa bersikulong ini? Mamansayon ni Jehova an Sion bilang “bagay na ikakapag-orgolyo.” Iyo, ipag-oorgolyo kan mga aki nin Sion, asin ni Jehova mismo, an Sion. Sia magigin “sarong labi-labing kagayagayahan,” sarong dahelan nin nagsosopay na kagayagayahan. Asin iyan bako sanang para sa halipot na panahon. An may pabor na kamugtakan kan Sion, na irinerepresentar kan saiyang mga aki sa daga, magdadanay “sa sunod-sunod na kapag-arakian.” Nungka iyan na mapondo.\n6. Paano ginagamit kan tunay na mga Kristiano an mga rekurso hale sa mga nasyon?\n6 Hinanyoga ngonyan an saro pang panuga nin Dios. Sa pagtaram sa Sion, si Jehova nagsasabi: “Totoong sususohon mo an gatas kan mga nasyon, asin masuso ka sa daghan nin mga hade; asin sierto na mamimidbid mo na ako, si Jehova, an saimong Paraligtas, asin an Makapangyarihan na Saro ni Jacob iyo an saimong Paratubos.” (Isaias 60:16) Paano an Sion nabubuhay sa “gatas kan mga nasyon” asin nagsususo “sa daghan nin mga hade”? Sa dahelan na ginagamit kan linahidan na mga Kristiano asin kan saindang kairibang “ibang karnero” an mahalagang mga rekurso hale sa mga nasyon tanganing palakopon an dalisay na pagsamba. (Juan 10:16) An boluntad na pinansial na mga kontribusyon nakatatabang na magin posible an dakulang internasyonal na paghuhulit asin pagtotokdo. An madonong na paggamit nin modernong teknolohiya nagpapagin pasil kan pagpublikar nin mga Biblia asin mga babasahon sa Biblia sa ginatos na lenguahe. Ngonyan, an katotoohan sa Biblia makukua na nin mas dakol na tawo kisa kasuarin man sa kasaysayan. Nanonodan kan mga siudadano sa kadakol na nasyon na si Jehova, na nagbalukat sa saiyang linahidan na mga lingkod hale sa espirituwal na pagkabihag, iyo nanggad an Paraligtas.\nOrganisasyonal na Pag-oswag\n7. Anong pambihirang pag-oswag an naeksperyensiahan kan mga aki nin Sion?\n7 Pinagayon ni Jehova an saiyang banwaan sa saro pang paagi. Binendisyonan nia sinda nin organisasyonal na pag-oswag. Satong mababasa sa Isaias 60:17: “Kasalihid kan kalongkaki dadarahon ko digdi an bulawan, asin kasalihid kan batbat dadarahon ko digdi an pirak, asin kasalihid kan kahoy, kalongkaki, asin kasalihid kan mga gapo, batbat; asin nonombrahan ko an katoninongan bilang saimong mga paraataman asin an katanosan bilang saimong mga paratao nin trabaho.” An pagsalida nin kalongkaki na magin bulawan sarong pag-oswag, asin totoo man iyan sa iba pang materyales na nasambitan. Kaoyon kaini, an Israel nin Dios nakaeksperyensia nin nagpapadagos na organisasyonal na mga pag-oswag sa panahon kan huring mga aldaw. Estudyare an pirang halimbawa.\n8-10. Sabihon an nagkapirang organisasyonal na pag-oswag na nangyari poon kan 1919.\n8 Bago kan 1919, an pag-administrar sa mga kongregasyon kan banwaan nin Dios ginigibo nin kamagurangan asin mga diakono, na gabos ineelehir sa demokratikong paagi kan mga miembro kan kongregasyon. Poon kan taon na iyan, “an fiel asin may diskresion na oripon” nagnombra nin sarong direktor sa paglilingkod sa lambang kongregasyon tanganing magdirehir sa mga aktibidad sa paglilingkod sa langtad. (Mateo 24:45-47) Minsan siring, sa dakol na kongregasyon daing gayo nagin epektibo an areglong iyan huli ta an nagkapirang elehidong kamagurangan dai lubos na sinuportaran an pag-ebanghelyo. Huli kaini, kan 1932, ininstruksionan an mga kongregasyon na ipondo na an pag-elehir nin kamagurangan asin diakono. Imbes, maelehir sinda nin mga lalaki na maglilingkod sa komite sa paglilingkod kaiba kan direktor sa paglilingkod. Idto siring sa “kalongkaki” kasalihid nin “kahoy”—sarong dakulang pag-oswag!\n9 Kan 1938, an mga kongregasyon sa bilog na kinaban nagdesisyon na akoon an sarong pinakarhay na areglo, sarong areglo na mas kaoyon kan ehemplo sa Kasuratan. An pag-administrar sa kongregasyon ipinagkatiwala sa sarong lingkod kan kompanya asin iba pang mga lingkod, na gabos ninombrahan sa irarom kan pangangataman kan fiel asin may diskresion na oripon. Mayo nang mga eleksion! Sa siring, an mga nombramiento sa kongregasyon ginibo na sa teokratikong paagi. Idto siring sa “batbat” kasalihid nin “mga gapo” o “bulawan” kasalihid nin “kalongkaki.”\n10 Nagpadagos poon kaidto an pag-oswag. Halimbawa, kan 1972 naheling na an pagkaigwa nin mga kongregasyon na pinangangatamanan nin sarong may kooperasyon na grupo nin kamagurangan na ninombrahan sa teokratikong paagi, na mayo ni sarong magurang na may autoridad sa ibang miembro kaiyan, iyo an mas kaoyon pa ngani sa paagi nin pag-administrar sa Kristianong kongregasyon kan enot na siglo. Dugang pa, mga duwang taon na an nakaagi, nagkaigwa nin saro pang pag-oswag. Sarong pagliliwat an ginibo sa pagigin direktor sa nagkapirang legal na korporasyon, na nagpagin posible para sa Namamahalang Grupo na mas lubos na makakonsentrar sa espirituwal na intereses kan banwaan nin Dios imbes na nadidisturbo nin pan-aroaldaw na mga gibohon may labot sa legal na mga bagay.\n11. Siisay an nasa likod kan organisasyonal na mga pagliliwat sa tahaw kan banwaan ni Jehova, asin ano an nagin resulta kan mga pagliliwat na ini?\n11 Siisay an nasa likod kan progresibong mga pagliliwat na ini? Daing iba kundi si Jehova Dios. Sia an nagsasabing: “Dadarahon ko digdi an bulawan.” Asin sia an nagsasabi pa: “Nonombrahan ko an katoninongan bilang saimong mga paraataman asin an katanosan bilang saimong mga paratao nin trabaho.” Iyo, si Jehova an responsable sa pangangataman sa saiyang banwaan. An ihinulang organisasyonal na pag-oswag saro pang paagi na pinagagayon nia an saiyang banwaan. Asin bilang resulta an Mga Saksi ni Jehova nabendisyonan sa dakol na paagi. Sa Isaias 60:18, satong mababasa: “Dai na madadangog sa saimong daga an kadahasan, pagraot o kagabaan sa laog kan saimong mga kasagkodan. Asin aapodon mo nanggad an saimong sadiring mga lanob na Kaligtasan asin an saimong mga tata na Kaomawan.” Abaa kagayon kan mga tataramon na iyan! Alagad paano iyan naotob?\n12. Paano nagin lataw an katoninongan sa tahaw kan tunay na mga Kristiano?\n12 An tunay na mga Kristiano odok na nag-aasa ki Jehova para sa pagtotokdo asin giya, asin an resulta iyo an siring kan ihinula ni Isaias: “An gabos mong aki magigin mga tawong tinokdoan ni Jehova, asin an katoninongan kan saimong mga aki magigin abunda.” (Isaias 54:13) Dugang pa, an espiritu ni Jehova naghihiro sa saiyang banwaan, asin kabtang kan bunga kan espiritung iyan an katoninongan. (Galacia 5:22, 23) An ibinubungang pagigin toninong kan banwaan ni Jehova nagpapangyari sa sainda na magin nakarerepreskong oasis sa sarong madahas na kinaban. An saindang matoninong na kamugtakan, na basado sa pagkaminorootmootan nin tunay na mga Kristiano, sarong panamit kan buhay sa bagong kinaban. (Juan 15:17; Colosas 3:14) Sierto nanggad na an balang saro sa sato naoogmang mamatean an asin makakontribwir sa katoninongan na iyan, na nagtatao nin kaomawan asin onra sa satong Dios asin sarong pangenot na elemento kan satong espirituwal na paraiso!—Isaias 11:9.\nAn Liwanag ni Jehova Padagos na Masirang\n13. Taano ta makaseseguro kita na an liwanag ni Jehova nungkang mapondo sa pagsirang sa saiyang banwaan?\n13 An liwanag daw ni Jehova padagos na masirang sa saiyang banwaan? Iyo! Sa Isaias 60:19, 20, mababasa niato: “Para sa saimo an saldang bako nang an liwanag kun aldaw, asin para sa liwanag an mismong bulan dai na matao saimo nin ilaw. Asin si Jehova an magigin para sa saimo ilaw na magdadanay nin daing talaan, asin an saimong Dios iyo an magigin saimong kagayonan. An saimong saldang dai na masolnop, ni masadit man an saimong bulan; huli ta si Jehova iyo an magigin para sa saimo ilaw na magdadanay nin daing talaan, asin matatapos na an mga aldaw kan saimong pagmondo.” Kan natapos an “pagmondo” kan espirituwal na mga desterrado kan 1919, an liwanag ni Jehova nagpoon na sumirang sa sainda. Pakalihis nin labing 80 taon, nakakamtan ninda sagkod ngonyan an pabor ni Jehova mantang padagos na nagsisirang an saiyang liwanag. Asin dai iyan mapondo. Mapadapit sa saiyang mga parasamba, an satong Dios dai “masolnop” siring kan saldang o “masadit” siring kan bulan. Imbes, sia mapasirang nin liwanag sa sainda sa bilog na panahon na daing sagkod. Kanigoan kamakangangalas na asegurasyon iyan para sa sato na nabubuhay durante kan huring mga aldaw kan duminiklom na kinaban na ini!\n14, 15. (a) Sa anong paagi “matanos” an bilog na banwaan nin Dios? (b) Mapadapit sa Isaias 60:21, anong importanteng kaotoban an inaantisipar kan ibang karnero?\n14 Dangoga ngonyan an saro pang panuga na itinataram ni Jehova mapadapit sa mga representante kan Sion digdi sa daga, an Israel nin Dios. An Isaias 60:21 nagsasabi: “Kun manongod sa saimong banwaan, sinda gabos magigin matanos; sagkod sa panahon na daing talaan panonondon ninda an daga, an supang kan sakuyang tinanom, an ginibo kan sakuyang mga kamot, tanganing ako mapagayon.” Kaidtong 1919 kan an linahidan na mga Kristiano ibinalik sa aktibidad, sinda sarong pambihirang grupo nin mga tawo. Sa sarong daing dudang makasalan na kinaban, sinda ‘ipinahayag na matanos’ basado sa saindang dai nanluluyang pagtubod sa atang na pantubos ni Cristo Jesus. (Roma 3:24; 5:1) Dangan, arog kan mga Israelita na pinatalingkas sa pagkabihag sa Babilonya, sinadiri ninda an sarong “daga,” sarong espirituwal na daga, o rona nin aktibidad, na kun saen kakamtan ninda an sarong espirituwal na paraiso. (Isaias 66:8) An sa paraisong gayon kan daga na iyan nungkang mawawara huli ta, bakong arog kan suanoy na Israel, an Israel nin Dios bilang sarong nasyon dai magigin bakong fiel. An saindang pagtubod, an saindang pakatagal, asin an saindang kaigotan nungkang mawawara sa pagtao nin onra sa ngaran nin Dios.\n15 An gabos na miembro kan espirituwal na nasyon na iyan naglaog sa bagong tipan. An ley ni Jehova nakasurat sa puso ninda gabos, asin si Jehova, basado sa atang na pantubos ni Jesus, pinatawad an saindang mga kasalan. (Jeremias 31:31-34) Ipinahahayag nia sindang matanos bilang “mga aki” asin tinatratar sinda na garo man sana sinda sangkap. (Roma 8:15, 16, 29, 30) An saindang kairibang ibang karnero pinatawad man sa saindang mga kasalan basado sa atang ni Jesus asin, arog ki Abraham, ipinahayag na matanos bilang mga katood nin Dios huli sa pagtubod. “Hinugasan ninda an saindang mga gubing asin pinaputi iyan sa dugo kan Kordero.” Asin an kairibang ibang karnero na ini nag-aantisipar sa saro pang pambihirang bendisyon. Pakatapos na makaligtas sa “dakulang kahorasaan” o pakatapos na buhayon liwat, maheheling ninda an literal na kaotoban kan mga tataramon sa Isaias 60:21 kun an bilog na daga magin nang paraiso. (Kapahayagan 7:14; Roma 4:1-3) Sa panahon na iyan, “an mga mahoyo mismo makasasadiri kan daga, asin manonompongan nanggad ninda an saindang labi-labi nanggad na kaogmahan sa nagsosopay na katoninongan.”—Salmo 37:11, 29.\nNagpapadagos an Pagdakol\n16. Ano an pambihirang ipinanuga ni Jehova, asin paano iyan naotob?\n16 Sa ultimong bersikulo kan Isaias 60, mababasa niato an pangultimong panuga ni Jehova sa kapitulong ini. Sia nagsasabi sa Sion: “An sadit mismo magigin sangribo, asin an sadangoton magigin makosog na nasyon. Ako mismo, si Jehova, maparikas kaiyan sa kapanahonan kaiyan.” (Isaias 60:22) Sa satong kaaldawan, inotob ni Jehova an saiyang sinabi. Kan an linahidan na mga Kristiano ibalik sa aktibidad kan 1919, dikit sinda—totoong “sadit.” Nagdakol sinda mantang ilinalaog an dugang pang espirituwal na mga Israelita. Dangan an ibang karnero nagpoon na magburunyog sa sainda sa padakol nang padakol na kabilangan. An matoninong na kamugtakan kan banwaan nin Dios, an espirituwal na paraiso na yaon sa saindang “daga,” nakaatraer sa kadakol na sadiosan an puso kaya “an sadangoton” talagang nagin sarong “makosog na nasyon.” Sa presente an “nasyon” na ini—an Israel nin Dios asin an labing anom na milyon na nagdusay na “taga ibang daga”—mas dakula an populasyon kisa dakol na nasyon sa kinaban. (Isaias 60:10) An gabos na siudadano kaiyan nakikikabtang sa pagpabanaag kan liwanag ni Jehova, asin sinda gabos ginigibo kaiyan na magayon sa saiyang pagheling.\n17. Ano an nagin epekto sa saindo kan pagtokar na ini kan Isaias kapitulo 60?\n17 Iyo, nakapakokosog sa pagtubod na estudyaran an pangenot na mga punto sa Isaias kapitulo 60. Nakararangang maheling na haloy pang marhay bago kaiyan, aram na ni Jehova na an saiyang banwaan madidistiero sa espirituwal dangan ibabalik. Ipinagngangalas niato na haloy pang marhay bago kaiyan, naheling na ni Jehova antes pa an dakulang pagdakol kan tunay na mga parasamba sa satong kaaldawan. Apuera dian, abaa kanakararangang girumdomon na dai kita babayaan ni Jehova! Kanigoan kamamomoton kan asegurasyon na an mga tata kan “siudad” papagdadanayon na pirmeng bukas tanganing istimaron an mga “may tamang tendensia sa buhay na daing katapusan”! (Gibo 13:48) Si Jehova padagos na masirang sa saiyang banwaan. An Sion padagos na ikakapag-orgolyo mantang paliwanag nang paliwanag na pinasisirang kan saiyang mga aki an saindang liwanag. (Mateo 5:16) Sierto nanggad na kita orog na determinado kisa kaidto na magdanay na dayupot sa Israel nin Dios asin na pakamahalon an satong pribilehio na magpabanaag kan liwanag ni Jehova!\nIkapaliliwanag daw Nindo?\n• Mapadapit sa pagtumang, sa ano kita kompiado?\n• Paano ‘sinususo [kan mga aki nin Sion] an gatas kan mga nasyon’?\n• Sa anong mga paagi ‘nagdara [si Jehova] nin kalongkaki kasalihid nin kahoy’?\n• Anong duwang kualidad an itinatampok sa Isaias 60:17, 21?\n• Paano “an sadangoton” nagin sarong “makosog na nasyon”?\n[Kahon/Mga Ritrato sa pahina 18]\nHULA NI ISAIAS—Liwanag Para sa Bilog na Katawohan\nAn pinakapunto kan materyal sa mga artikulong ini iinatubang sa sarong diskurso durante kan 2001/02 na “Mga Paratokdo kan Tataramon nin Dios” na Pandistritong mga Kombension. Sa katapusan kan pahayag, sa kadaklan na lugar ilinuwas kan espiker an sarong bagong publikasyon na may titulong Isaiah’s Prophecy—Light for All Mankind, Volume Two. Kan sinundan na taon, ilinuwas an Isaiah’s Prophecy—Light for All Mankind, Volume One. Sa pagluwas kan bagong publikasyon na ini, igwa na ngonyan nin pinakabagong pagtokar kan haros kada bersikulo sa libro ni Isaias. An mga tomo na ini marahayon na tabang sa pagpararom kan satong pakasabot asin pag-apresyar sa nakapupukaw nin pagtubod na makahulang libro ni Isaias.\n[Mga Ritrato sa pahina 15]\nSa atubangan nin madahas na pagtumang, ‘pinagagayon ni Jehova an saiyang banwaan paagi sa kaligtasan’\n[Mga Ritrato sa pahina 16]\nGinagamit kan banwaan nin Dios an mahalagang mga rekurso hale sa mga nasyon tanganing palakopon an dalisay na pagsamba\nBinendisyonan ni Jehova an saiyang banwaan nin organisasyonal na pag-oswag asin katoninongan\nI-share I-share An Kamurawayan ni Jehova Nagsisirang sa Saiyang Banwaan\nRelihiosong mga Ladawan—An Suanoy na Ginikanan Kaiyan\nSambahon an Dios “sa Espiritu”\nPinagagayon ni Jehova an Saiyang Banwaan Paagi sa Liwanag\nEpektibo daw an Saindong Pagtotokdo?\nAn Paglakaw sa mga Dana ni Jehova Nagtatao nin Abundang Balos\nInternasyonal na mga Kombension sa 2003\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 1, 2002\nI-share I-share AN TORRENGBANTAYAN—PAG-AADALAN NA EDISYON Hulyo 1, 2002\nHulyo 1, 2002\nAN TORRENGBANTAYAN—PAG-AADALAN NA EDISYON Hulyo 1, 2002


Rotational brownout sasapuon pa sa Luzon\nSagcod na padagos an mainit na kamugtakan nin panahon mangyayari an pagnipis kan suplay kan kuryente asin dai malilikayan an rotational brownout sa Camarines Sur II Electric Cooperative (Casureco II) asin mga cooperativa nin electricidad sa enterong Luzon.\nAn mga cooperativa nin electricidad asin National Grid Corporation of the Philippines (NGCP) igwang advance notice sa mga cooperativa kun nuarin magkakaigwa nin brownout sa ginigibo nindang regular na maintenance kan mga linya.\nAlagad an biglaan na mga pagkawara kan suplay nin kuryente mayo na sa saindang kontrol envez huli kan rotational brownout sa Luzon.\nIni an piglinaw ni Rinner Bucay, opisyal na parataram kan Casureco II sa tahaw kan dakul pang mga miembros-consumedores an nagrereklamo dawa anong oras biglang nawawara an kuryente sa saindang coverage area.\nIgwa man pinapadarang noticia an NGCP sa rotational brownout alagad kadakle kaini huri nang narerecibe kan saindang opisina maging kan iba pang mga cooperativa nin electricidad sa Bicol, sabi pa ni Bucay.\nSinabi pa kan Casureco II kun nagkakaigwang relokasyon kan mga electrical post sinda igwang advance notice sa consumedores.\nKun naputol sinda kan power supply kun may paisi sa rotational brownout pig-iibitaran na dai makaayon an mga pribado asin pampublikong hospital mantang dakul an mga pasyente na puedeng ma-apektaran bako lang sa mga Covid wards.\nDuda man an mga cooperativa sa sarabay na pag-shutdown kan doceng planta nin kuryente na nagiging dahilan an sobrang init kan panahon kaya nagkakaigwa nin pagnipis kan kuryente.\nHuli kaini, kaipuhan an rotational brownout an apektado an publico alagad an interes kan mga power supplier iyo an nagdadanay nganing magpalangkaw nin tarifa. (dpa)


Italiano - Wikipedia\nAn Italiano (Ingles, Italian) sarong tataramon na Romanse na tinataram mansana sa Europa, partikular sa Italya, Suisa, San Marino, Vaticano, asin kan mga minoriya sa Malta, Monako, Kroasya, Slovenia, Pranses, Libya, Eritrea asin Somalia. Igwa man mga imigranteng komunidad sa Amerika asin Australya na ini an saindang lenggwahe. Kadaklan kan mga parataram mga bi-lingual, na gamit an estandarteng Italiano asin ibang mga tataramon na rehiyunal.\nSusog sa estadistika kan Union Europa, an Italiano tinataram nin 65 milyon katawo bilang enot na tataramon ninda (13% kan UE na populasyon), haros sa Italya mansana asin komo ikaduwang lenggwahe kan 14 milyon na tawo. Kun isasaro diyan an mga parataram Italiano sa bakong-Union Europang mga nasyon, arog kan Suisa asin Albanya, asin sa ibang kontinente pa, an total na bilang kani maabot sobra sa 85 milyon.\nSa Suisa, an Italiano saro sa opisyal na lenggwahe; ini inaadalan asin nanono'dan sa gabos na eskwelahan kan konpederasyon asin tinataram bilang enot na tataramon sa mga kanton Suisa nin Ticino asin Grigioni asin man kan dakul na numero nin mga imigrante sa mga kanton kun saen Aleman o Pranses an mayor na tataramon. An Italiano iyo man an opisyal na lengggwahe kan San Marino asin , siring man, kan syudad nin Vaticano. Ini kapwa oppisyal na tataramon sa Istria na parte kan Slovenia asin kan Istria County sa Kroasya. An lenggwahe na inadoptar kan estado kan an Italya nagkaboronyog na, pinasikad sa diyalekto nin Tuskany na dati (daa) tinataram sana kan mga alta sosyedad sa Florence. An pagtalubo kan Italiano naimpluensya man na gayo kan lenggwaheng Aleman na dara kan mga tagasakyada sa imperyong Romano kan mga panahon.\n2 Mga babasahon\nKinua sa "https://bcl.wikipedia.org/w/index.php?title=Italiano&oldid=217188"\nLast edited on 22 Oktubre 2021, at 22:53\nHuring binago an pahinang ini kaitong 22 Oktubre 2021, alas 22:53.


Nagpupuon na an operasyon kan jueteng sa mga banwaan kan Rinconada area asin sa segundo distrito kan Camarines Sur alagad piglalaoman na luway-luway magagadan an ilegal na sugal oras na magsikad na an operasyon kan small town lottery (STL) ngonian na aldaw, Oktubre 1.\nIgwa nang pagtugot an main office kan Philippine Charity Sweepktakes Office (PCSO) asin magiging centralisado an bola na gigibohon tolong veces cada aldaw sa Magsaysay Avenue, Ciudad nin Naga.\nIni an mga pahayag sa Bicol Mail ni PCSO Provincial Manager Jobet Ramos kasunod kan kumfirmasyon kan saindang main office na aprubado na an pagbuelta kan STL sa Camarines Sur sa paagi kan franquicia na pig-isyu sa Evenchance Gaming Corporation.\nSinabi ni Ramos ano man na online STL operation iyan ilegal asin ginagamit sanang prontera kan ilegal na sugal na jueteng.\nNaka-abot na an sombong sa PCSO na igwa nang mga naglilibot na mga kolektor sa jueteng sa nagkaperang banwaan sa segundo distrito, sa Ciudad nin Iriga asin iba pang mga banwaan sa Rinconada area.\nSa treinta y cincong banwaan asin duwang ciudades sa Camarines Sur maabot man sa otso mil (8,000) an mga empleados kan Evenchane kabali digdi si mga correador, ribisador asin empleados sa collection center asin sinda naka-oniporming T-shirt na suplay kan operator.\nAlagad antes kan saindang pagbuelta kan operasyon sa Oktubre 1, 2020 nagpirirmahan na kan Martes, Septiembre 29 an Evenchance asin PCSO sa pagseguro na masunod an operator sa gabos na minimum na health protocol na pig-iimponer kan national Inter-Agency Task Force.\nDai na tutugotan an mga senior citizen na maging kolektor mantang an mga correador dapat nakasulot nin oniporme kan STL, naka-face mask asin nagsusunod sa physical distancing.\nAn STL sa Camarines Sur dati nang nagpuon kan Marso 1, 2020 alagad sinuspende muna kan Marso 17 sa tahaw kan naglalangkaw na caso sa coronavirus disease (Covid 19). (DPA)


Mga dapat maaraman manungod sa COVID-19 - NOLISOLI\nMagsunod sa mga pagirumdom na ini hale sa World Health Organization (WHO), Centers for Disease Control and Prevention (CDC) asin an Departamento de Salud (DOH)\nMga kahapotan manungod sa COVID-19\n1. Ano an COVID-19?\nAn COVID-19 sarong nakakaulakit na helang na dara kan sarong bagong klase nin coronavirus. Mayo pang naisurat na impormasyon manungod digdi bago ini nagbutwa sa Wuhan, China kan Disyembre 2019.\n2. Ano an mga sintomas kan COVID-19?\nPagmateng maluya asin pagal an hawak\nDipisil an paghangos\nMag-apod sa pinakaharaning clinic o ospital asin magkonsulta kun nakakamate ka kan siring na mga sintomas.\nPwede man makamati nin:\nPagkulog kan hawak\nPoot na dungo\nMakaram o magatol na halanuhan\nAn mga sintomas na nasambit bakong grabe, asin pwedeng mamaluan na simpleng trangkaso sana. Pwede na makaulakit asin mayong maheling na sintomas.\n3. Pano nag-uulakit an COVID-19?\nMga tipsik kan liwoy hale sa abo o atsing kan tawong may COVID-19\nPagkapot sa mata, dungo, o ngimot pakatapos magkapot kan mga bagay na kontaminado nin liwoy o sipon kan tawong may COVID-19.\n4. Siisay an may peligro na maulakitan o magkaigwang grabeng helang?\nMga may edad na\nMga may high blood pressure, helang sa puso o baga, kanser o diabetes\n5. Igwa na daw nin bulong na makakapugol o makakaparahay kan may helang na COVID-19?\nMayo pa nin bulong na naprobaran na makakatabang sa paglikay o pagbulong sa COVID-19.\nAn antiobiotics panlaban sa infection na dara kan bacteria, bako sa virus.\n6. Igwa na daw nin bakuna o bulong sa COVID-19?\nMayo pa sa ngunyan. Magduman sana sa ospital kun kinakaipuhan, orog na kun ika may sintomas nin COVID-19. Darahon sa ospital an may grabeng sintomas o helang, asin tawan nin tamang pag-asikaso asin suporta an may COVID-19.\nManlaen laen na pagtubod manungod sa COVID-19\n1. Bulong sa COVID-19 an batag asin bawang. Siring man, epektibo an paglimugmog kan tubig na may asin asin pag-inom nin arak.\n→ Bakong totoo. Segun sa WHO asin DOH, mayong ebidensya na nakakarahay an mga ini sa virus, asin mayo pa nin bakuna o bulong para sa COVID-19.\n2. Epektibong panlaban sa virus an hand dryers asin UV lamps.\n→ Bakong totoo. Pwedeng magkausa nin paggatol kan kublit an UV radiation. Mas epektibo man giraray an paghugas nin kamot asin paggamit nin rubbing alcohol.\n3. Magkarigos nin mainit na tubig tanganing dai maulakitan kan COVID-19.\n→ Bakong totoo. Maski na ngani mainit, maimbong, o malipot an tubig na pangkarigos, nasa pagoltanan pa nanggad kan 36.5°C sundo 37°C an temperatura kan hawak. Pwedeng mapaso pa an kublit kun mainit na maray an tubig na pangkarigos.\n4. Mag-spray nin rubbing alcohol o chlorine sa hawak, o nasal spray sa dungo tanganing mawara an virus.\n→ Bakong totoo. Bakong bulong sa virus an pag-spray sa hawak kan mga kemikal na ini. Pwedeng magdara pa nin maraot na epekto an chlorine sa mga mata asin ngimot. Mag-gamit sana nin rubbing alcohol sa kamot.\n5. May duwang espiya haling China an nagpadara sa Wuhan nin coronavirus hale sa sarong research facility sa Canada.\n→ Bakong totoo. Mayong naprubaran na may mga “espiya haleng China,” asin padagos pang pig-aadalan kan mga eksperto an helang na COVID-19 tanganing mahakahap nin bulong para digdi.\n6. An pagkakan kan bat soup o sinabawan na paniki an causa kan coronavirus.\n→ Bakong totoo. An mga nagva-viral na video kan sarong babaeng nagkakakan kan bat soup kinua kan 2016 pa sa Palau, asin bako sa Wuhay. Mayo pang naisurat na ebidensya na may koneksyon an kakanon sa paglakop kan coronavirus.\n7. Dae mahaloy an buhay kan virus sa Pilipinas nin huli ta mainit an klima digdi.\n→ Dae pa kumpirmado. Mayo pang naipublikar na ebidensya an World Health Organization manungod igdi. Magsunod sana sa mga rekomendasyon kan mga eksperto hale sa DOH asin WHO, asin padagos na maglikay sa helang.\nTamang paglinig kan harong\nPaglinig: paghale kan mikrobyo asin ati. Dai man entering nawawara an mikrobyo, maeebitaran an paglakop kan impeksyon.\nLinigan an mga lamesa, door knob, light switch, mga kaputan, inodoro, gripo, asin lababo.\nMag-gamit nin detergent o sabon asin tubig sa paglinig antes na mag disinfect.\nPara sa mga carpet, haleon an natipon na ati, asin mag-gamit nin tamang panlinig.\nPag-disinfect: pag-gamit kan mga tamang kemikal pakatapos maglinig\nEpektibo sa pag-disinifect an 70 percent rubbing alcohol o tubig na may salak na bleach.\nTamang paghanaw nin kamot\nBasaon an mga kamot\nSabunon na maray an kada kamot.\nIdukot an mga palad asin nusnuson\nIlaag an palad sa likod kan magkaibong na kamot asin kuskuson\nIdukot an mga palad asin magkuskos sa parteng tahaw kan mga guramoy\nNusnuson an mga guramoy sa magkaibong na palad\nNusnuson an tangan nin paikot\nNusnuson an puro kan mga guramoy sa magkaibong na palad\nMagbulnaw nin maray\nPaalangon an kamot por medyo kan tisyu\nGamiton an tisyu tanganing punduhon an bulos kan tubig\nNusnuson an tahaw na parte kan mga guramoy asin sa irarom kan mga kuko.\nUtrohon sa balyong kamot an kada step\nDai paglingawan na maghugas nin kamot\nPakatapos mag-abo o maghatsing\nAntes magkakan o magluto\nPakatapos magkapot kan mga ataman na hayop\nAntes asin pakatapos mag-asikaso kan aki, o kan may helang\nTamang paggamit kan mask\nNakakatabang an pagsulot nin mask sa pagpugol sa paglakop kan virus nin huli ta nasasalo kaini an mga tipsik nin laway hale sa abo o hatsing.\n→ Magsulot sana nin mask kun may sintomas nin COVID-19 o nag-aasikaso nin may COVID-19.\nTanganing makalikay sa COVID-19\nParating maghugas nin kamot gamit an sabon asin tubig, o an rubbing alcohol.\nEbitaran muna an pagbiyahe asin magtener sa harong kun may helang.\nEbitaran an pagkapot sa mata, dungo, asin ngimot.\nTahuban an ngimot asin dungo nin tisyu, o gamiton an siko kun ma-abo o ma-hatshing. Iapon tulos an tisyu.\nEbitaran an panic buying asin paghoard nin mga gamit\nAramon an mga lugar na may nairecord na kaso nin COVID-19 asin maglikay. Sunudon an mga pagirumdom kan gobyerno asin mga eksperto sa salud.\nPara sa Smart, Sun, TNT asin PLDT subscribers: 1555


Gibo 18 | Bibliya Online | New World Translation\nNagpasiring si Pablo sa Galacia asin Frigia (23)\nTinabangan an mahusay magtaram na si Apolos (24-28)\n18 Pagkatapos kaini, naghali siya sa Atenas asin nagduman sa Corinto. 2 Asin nanumpungan niya an sarong Judio na an pangaran Aquila na tubong Ponto. Dai pa sana siya nahahaloy na nag-abot hali sa Italia kaiba an saiyang agom na si Priscila, huli ta ipinagbuot ni Claudio na magharali sa Roma an gabos na Judio. Kaya duminuman siya sa sainda, 3 asin dahil an aram niyang trabaho kapareho kan sa sainda, nagpirmi siya sa harong kan mag-agom asin nagtrabahong kaiba ninda, huling parareho sindang mga paragibo nin tolda. 4 Nagtatao siya nin diskurso* sa sinagoga kada sabbath asin kinukumbinsir an mga Judio saka mga Griego. 5 Kan mag-abot na si Silas asin Timoteo haling Macedonia, idinusay ni Pablo an bilog niyang panahon sa paghuhulit kan mensahe, na pinapatunayan sa mga Judio na si Jesus iyo an Cristo. 6 Alagad pagkatapos na pagparakontrahon ninda siya asin magparataram sinda nin pang-iinsulto, pinagpag niya an saiyang mga bado asin sinabi sa sainda: “Kamo an may paninimbagan sa ano man na mangyayari sa saindo. Dai akong sála sa dugo nindo. Puon ngunyan, sa mga tawo na kan mga nasyon ako maduman.” 7 Kaya naghali siya duman* asin nagbalyo sa harong nin sarong lalaking may takot sa Diyos na an pangaran Ticio Justo, na an harong kataid kan sinagoga. 8 Alagad an namamayo sa sinagoga na si Crispo nagtubod sa Kagurangnan, pati na an gabos na kairiba niya sa harong. Asin an dakul sa mga taga Corinto na nakadangog kan mensahe nagturubod asin nabawtismuhan. 9 Siring man, nagsabi an Kagurangnan ki Pablo sa sarong bisyon niya kan banggi: “Dai ka matakot, kundi padagos kang magtaram asin dai ka magsilensiyo, 10 huli ta nasa kaibanan mo ako asin mayo nin siisay man na mangungulog sa saimo; huling dakul na tawo sa siyudad na ini an nasa kampi ko.” 11 Kaya nagpirmi siya duman nin sarong taon may kabanga, na nagtutukdo sa sainda kan tataramon nin Diyos. 12 Kan panahon na si Galio an gobernador* kan Acaya, nagkasararo an mga Judio laban ki Pablo asin dinara ninda siya sa gobernador sa tukawan nin paghukom, 13 na sinasabi: “Kinukumbinsir kan lalaking ini an mga tawo na magsamba sa Diyos sa paaging balga sa ley.” 14 Alagad kan mataram na kuta si Pablo, sinabi ni Galio sa mga Judio: “Kamong mga Judio, kun an bagay na iyan manungod man nanggad sa salang gibo o magabat na krimen, may dahilan ako na dangugon talaga an mga sasabihon nindo. 15 Pero kun iyan mga kontrobersiya man sana manungod sa mga tataramon asin mga pangaran saka sa sadiri nindong ley, kamo na an bahala diyan. Habo kong magin hukom sa mga bagay na ini.” 16 Sa siring pinaralayas niya sinda sa atubangan kan tukawan nin paghukom. 17 Kaya pinurugol ninda gabos si Sostenes, an namamayo sa sinagoga, asin pinunan ninda siyang bugbugon sa atubangan kan tukawan nin paghukom. Pero habo lamang ni Galio na makilabot diyan. 18 Alagad nagdanay si Pablo sa Corinto nin pira pang aldaw, tapos nagpaaram na siya sa mga tugang asin naglayag pasiring sa Siria kaiba si Priscila asin Aquila. Pinaputulan niya an saiyang buhok sa Cencrea, huli ta may ginibo siyang promesa. 19 Pag-abot ninda sa Efeso, an mga kaiba niya nagdanay duman sa siyudad, alagad si Pablo naglaog sa sinagoga asin nakipagrasunan sa mga Judio. 20 Maski ngani pigparapakiulayan ninda siya na maghaloy pa duman, nagsayuma siya, 21 asin nagpaaram siya saka nagsabi sa sainda: “Kun bubuuton ni Jehova,* mabalik ako digdi sa saindo.” Dangan hali sa Efeso nagbiyahe siya sa dagat asin 22 nag-abot sa Cesarea. Tapos nagduman siya sa Jerusalem asin kinumusta an kongregasyon, dangan nagpasiring siya sa Antioquia. 23 Pagkatapos na magpirmi duman nin halipot na panahon, naghali siya asin dinumanan niya an manlain-lain na lugar sa Galacia saka Frigia, na pinapakusog an gabos na disipulo. 24 Ngunyan may nag-abot sa Efeso na sarong Judio na tubong Alejandria na an pangaran Apolos; mahusay siyang magtaram asin kabisado niya an Kasuratan. 25 An lalaking ini natukduan manungod sa dalan ni Jehova,* asin palibhasa pano nin espiritu, nagtataram siya asin nagtutukdo nin tama dapit sa mga bagay manungod ki Jesus, alagad pamilyar sana siya sa bawtismong ihinulit ni Juan. 26 Nagpuon siyang magpahayag nin daing takot sa sinagoga, asin kan madangog siya ni Priscila asin Aquila, iiniba ninda siya asin tinawan nin mas tamang eksplikasyon manungod sa dalan nin Diyos. 27 Saro pa, huli ta gusto niyang magbalyo pasiring sa Acaya, sinuratan kan mga tugang an mga disipulo duman asin tinugon an mga ini na mabuot siyang akuon. Kaya kan yaon na siya duman, natabangan niyang marhay idtong mga tawong nagturubod huli sa daing kapantay na kabuutan nin Diyos; 28 huli ta sa paaging hayagan asin may dakulang kaigutan, lubos niyang pinatunayan na sala an mga Judio, na ipinapahiling sa sainda uyon sa Kasuratan na si Jesus iyo an Cristo.\n^ O “Nakikipagrasunan siya.”\n^ An buot sabihon, sa sinagoga.


Tano ta makangangalas an Mayon?\nPAÏNÍT NA nin païnít an kompetisyon para sa Seven Wonders of Nature—na mátápos sa pito sanang representante kan mga natural na mga kangangalasan kan kapalibotan sa bilog na kinaban. Maogma saná ining pagsundan huli ta igwang apat na entries an Pilipinas sa ralaban na ini: an Chocolate Hills, Mt. Mayon, Puerto Princesa Subterranean River National Park, asin an Tubbataha Reef. Lataw na napapaboran kan mga turista asin mga siyentipiko an satong mga pambatò, láin pa iyan sa pagbabalangibog na ginigibo kan mga organisasyon na nagtutulog kan lambang entry (an gobyerno probinsyal kan Albay an nasa likod kan nominasyon kan Mt. Mayon). Masuwerteng gayo ta an apat tang pambatò pirming nasa top twenty (top ten ngani kan mga enot na bulan), na kun iisipon lalantupan sana kan bilyones na bóto, halimbawa, kan mga taga-India, an bóto kan mga Pilipino. O bako daw na mas internet-savvy sana an mga Pinoy? Arog man kan Tsina na igwa man nagkakapirang lista sa mga nominadong lugar. Tibaad kaya sa nakaaging walong taon inatupag nguna ninda kanigoan alagad magayon na Beijing Olympics, na nagtugdas man nin dagdag pang modernong kangangalasan: an Bird’s Nest asin an ‘masabóng’ National Aquatics Center.\nKun hararom na hihilingon, marhay an mga siring na proyekto, bastang sa katapusan dai saná komersyalismo an mangorog. Sa pag-recognize kan mga wonders of nature na ini, natatâwan nin focus an pagpadánay sa mga espesyal na lugar na kaipuhan na gayo nin pangangataman. Sa lampas 300 na nominado, nasa top ten an Cox’s Bazar Beach (Bangladesh), Sundarbans Forest (Bangladesh), Galapagos Islands, Iguasso Falls, Cappadocia Rock Formation, Mekong asin Ganges Rivers, Al-hasa Oasis sa Saudi Arabia, Amazon River and Forest, Ha-long Bay sa Vietnam.\nSa huring live ranking kan borotohan, luwas na sa top-seven an mga pambatò ta. Huli kaiyan, napahapot ako, ano man baya talaga an sarong wonder of nature?\nSosog sa diksiyunaryo, an ‘wonder,’ 1. sarong pagmate nin pagkakubhan may kasalak na pag-omaw, huli sa sarong bagay na magayon, o dai linalaoman, dai pamilyar, o dai maipaliwanag, 2. ini kalidad nin sarong tawo o bagay o pangyayari na kakaiba, asin maninigong omawon. An ‘nature’ man iyo an natural na kapalibotan asin an manlaenlaen na penomena kaini.\nBoot kong mansayan an Mayon, bako huli ta ini nasa Bikol, kundi ako nagtutubod na orog pa sa ibang nominado, ini sarong totoong natural na kangangalasan kan kapalibotan. Uya an sakong mga dahilan:\nMayò ining kabaing na anupaman na bukid o bulkan sain man sa bilog na kinaban. Dawa an Fujiyama kan Japan natatamongan nin niyebe, an maka-hadeng tindog kan Mayón minahaman kan saiyang pagiging lain sa iba.\nAn daing-kabaing na kagayonan kan Mayon nahaman kan paliwat-liwat na pagsabog kaini sa laog nin rinibong taon. Daing anuman na interbensyon na ginibo—o magigibo—an tawo tanganing magin siring kaiyan an lawog kan Mayon.\nAn kangangalasan kan Mayon orog na mahihiling sa orog na peligrosong mga panahon—kun tano ta minadakol an mga tawo sa Albay sa mga panahon na minatúga an bulkan.\nKadakol an mga bulkan sa bilog na kinaban, kadakol sa mga ini an bantog, sa ngirhat kan pagtúga o anupaman, alagad an Mayon bantog na igwang kabilogan an pagiging bantog: magayon an lawog, madetalyeng nakaagi, makolor na literatura, na minasagom sa mga tawong nasa paligid kan bulkan.\nKun iisipon, an pagbóto bako an pinakamarhay na paagi tanganing mabilog an Seven Wonders of Nature. Kun ini sana an susunudon, siguradong matatambunan an bóto kan Pilipinas kan mga darakulang nasyon. Sa mga kategorya, halimbawa, kan mga sálog, bukid, gubat, mga natural formations; kadakol sanang magkakaparareho, arog baga ngaya kan Ganges (dai ko man minimenos), an salog na ini dakula an importansya sa relihiyon kan India, siring man an Mekong, alagad kadakol sindang kapareho. Kun kayâ an elemento kan wonder napaparà, marhay na sana kun an satong hinahanap Natural Sites with Great Significance to Culture and Human Activities. Alagad bako man. An hinahanap makangangalas na kalidad kan kapalibotan, daing kabaing, maninigo nin dakulang pag-omaw.\nIyo ini an dahilan kun tano ta nangangagda ako na magboto kita sa Mayon asin sa iba pang pambato kan Pilipinas. An gabos tang pambato mga totoong kangangalasan kan kapalibotan, daing kapareho sain man sa kinaban. Sa satong pagboto, igwa kitang naitatama, an pagkasabot kun ano man nanggad an wonder of nature. Dai ta nanggad na uliton si nangyari sa Banaue Rice Terraces na dai nakalaog sa New Seven Wonders of Nature, dawa ngani ini kwalipikadong marhay, asin functional pa sagkod sa ngunyan! Natahuban sana ini kan higanteng estatuwa sa Rio de Janeiro, Brazil, na bako man nganing relihiyoso an nangongorog na function ngunyan, kundi panturismo.\nKaya, para sa Mayon asin sa iba pang pambato kan Pilipinas, magboróto kita. Para sa pagboto, dumanan an www.new7wonders.com.


An Nairobiiyo an kabisera asin pinakadakulang syudad kan Kenya. An syudad na ini asin an kaparalibot niya iyo an nagbibilog kan Nairobi County. An "Nairobi" hale sa katagang Maasai na "Enkare Nyirobi" na boot sabihon "an lugar na malipot an tubig". Pero ini bantog man sa deskripsyon na "Berdeng Syudad sa Saldang" asin napapalibotan na nin nagdadakulang suburbia. 'Nairobyano' an apod sa mga taga-igdi.\nTanawon kan syudad\nMinukna ini enot komo sarong simpleng istasyon nin tren na iyo an nagsusumpay kan Mombasa sa Uganda, alagad marikas an banwaan na nagin kabisera kan British East Africa kan 1907 asin tapos nagin nang kabisera kan sarong talingkas na republika nin Kenya kan taon 1963. Sa periodo na siya kolonya pa, an syudad nagin sentro sa negosyo nin kape, tsa, asin sisal. An Nairobi kabisera man kan Probinsya nin Nairobi asin kan Distrito nin Nairobi. An syudad namomogtak sa may salog kan Nairobi, sa bandang habagatan kan nasyon, asin may langkaw na 1795 m sa lebel kan dagat.\nAn Nairobi iyo an pinakamatawong syudad sa Subangan Aprika, na tinataya an populasyon naabot 3 milyon. Susog sa senso kan 2009, 3,138,295 milyon katawo an nageestar sa laog nin 696 km2 (269 sq mi) kan administratibong sona nin Nairobi. An syudad iyo ngonyan an ika-12ng pinakadakulang syudad sa Aprika kun ibabale an populasyon sa mga suburb.\nThe City Council of Nairobi (opisyal na websayt)\nNational Museums of Kenya (opisyal na websayt)\nPinaghugot gikan sa "https://bcl.wikipedia.org/w/index.php?title=Nairobi&oldid=143577"\nLast edited on 8 Marso 2013, at 15:51\nHuring pigliwat an pahinang ini kan 8 Marso 2013, alas 15:51.


Togotan an Kinatodan na Pakinabangon Kamo\nAn Torrengbantayan—Pag-aadalan na Edisyon | Agosto 1, 2001\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Ossetian Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\nAN LALAKI nag-istar sa sarong haraning banwaan sa Atenas sa laog nin 12 taon. Aroaldaw, inaagihan nia an iyo man sanang ruta pauli hale sa trabaho. Dangan sia nagbalyo sa ibang kaharaning banwaan na yaon sa ibong. Sarong aldaw pakatapos nin trabaho, nagbiahe sia pauli. Kan sia yaon na sa dati niang pagtaraed saka sana nia narisa na napasala sia nin direksion. Huli sa saiyang kinatodan, nagpasiring sia sa dati niang inistaran!\nBakong makangangalas na an kinatodan kun beses inaapod na ikaduwang ugale, sarong impluwensia na nakaaapektar sa satong buhay sa mapuersang mga paagi. Sa sentidong ini, an kinatodan puedeng iagid sa kalayo. An kalayo puedeng magin nakaoogmang liwanag sa kadikloman, asin puede kaiyan na pahimbongon an satong hawak asin painiton an satong kakanon. Pero, an kalayo puede man na magin sarong maringis na kaiwal na nandedestroso nin mga buhay asin rogaring. Arog man kaiyan an mga kinatodan. Kun tama an pagkultibar, dakula an pakinabang kaiyan. Alagad puede man na magin mapanlaglag iyan.\nSa kaso kan lalaki na nasambitan sa kapinonan, an kinatodan ikinapierde sana kan saiyang oras sa pagkaguot sa trapik. Kun kalabot an mas importanteng mga bagay, an mga kinatodan puedeng magtao sato nin kapangganahan o magdara sato sa kapahamakan. Estudyare an pira sanang aktuwal na halimbawa na manonompongan sa Biblia na nagpapaheling kun paanong an mga kinatodan puedeng makatabang o makaolang sa satong paglilingkod sa Dios asin sa satong relasyon saiya.\nMga Halimbawa sa Biblia nin Marahay Asin Maraot na mga Kinatodan\nSi Noe, Job, asin Daniel gabos binendisyonan nin dayupot na relasyon sa Dios. Inoomaw sinda kan Biblia “huli sa saindang katanosan.” (Ezequiel 14:14) Makahulogan nanggad, ipinaheling kan pamumuhay kan gabos na tolong lalaki na napatalubo ninda an marahay na mga kinatodan.\nSinabihan si Noe na magtogdok nin dahong, sarong sakayan na mas halaba kisa pinagkakawatan nin putbol asin mas halangkaw kisa limang eskalon na edipisyo. An siring kadakulang proyekto puedeng ikabigla nin siisay man na paragibo nin barko kan suanoy na mga panahon. Itinogdok ni Noe asin kan pitong miembro kan saiyang pamilya an dahong na dai naggagamit nin modernong mga kasangkapan. Dugang pa, padagos na naghuhulit si Noe sa saiyang mga katemporanyo. Makasisierto kita na pinangangatamanan man nia an espirituwal asin pisikal na pangangaipo kan saiyang pamilya. (2 Pedro 2:5) Tanganing magibo ini gabos, si Noe seguradong may marahay na mga kinatodan sa pagtrabaho. Apuera kaini, irinekord si Noe sa kasaysayan kan Biblia bilang an saro na “naglakaw sa kaibanan kan tunay na Dios. . . . Ginibo ni Noe an segun sa gabos na ipinagboot sa saiya ni Jehova.” (Genesis 6:9, 22; 7:5) Mantang inapod siang “daing sala” sa Biblia, seguradong padagos siang naglakaw sa kaibanan nin Dios pakatapos kan Delubyo asin dawa pagkatapos na biglang pumoon an pagrebelde tumang ki Jehova sa Babel. Tunay nanggad, si Noe padagos na naglakaw sa kaibanan nin Dios sagkod sa saiyang kagadanan sa edad na 950 anyos.—Genesis 9:29.\nAn marahay na mga kinatodan ni Job nakatabang sa saiya na magin sarong tawong “daing katuyawan asin matanos.” (Job 1:1, 8; 2:3) Kinatodan nia, o kinaugalean, na umakto bilang saserdote kan pamilya sa pagdolot nin mga atang para sa saiyang mga aki pakatapos kan kada saro sa saindang mga bangkete, en kaso sinda “‘nagkasala asin nagralanghad sa Dios sa saindang puso.’ Siring kaiyan an pirmeng ginigibo ni Job.” (Job 1:5) Sa pamilya ni Job, daing duda na pangenot an kostumbre na nakasentro sa pagsamba ki Jehova.\nSi Daniel “danay” na naglingkod ki Jehova sa bilog niang halawig na buhay. (Daniel 6:16, 20) Ano an marahay na espirituwal na mga kinatodan ni Daniel? Enot, regular siang namimibi ki Jehova. Sa ibong kan dekreto kan hade tumang sa gibong ini, “tolong beses kada aldaw [si Daniel] nagluluhod asin namimibi patin nagdodolot nin pag-omaw sa atubangan kan saiyang Dios, arog kan dayaday niang ginigibo.” (Daniel 6:10) Dai nia kayang talikdan an saiyang kinatodan na pamimibi sa Dios, dawa kun mameligro an saiyang buhay. Daing duda na an kinatodan na ini an nagpakosog ki Daniel sa sarong pamumuhay na may pambihirang integridad sa Dios. Malinaw nanggad, si Daniel igwa man nin marahay na kinatodan na pag-adal asin hararom na pagpensar sa nakapupukaw sa boot na mga panuga nin Dios. (Jeremias 25:11, 12; Daniel 9:2) An marahay na mga kinatodan na ini nakatabang nanggad sa saiya na makatagal sagkod sa katapusan, na fiel na nagdadalagan sa paorumbasan para sa buhay sagkod sa mismong katapusan kaiyan.\nSa kabaliktaran, makaturotriste an kinaabtan ni Dina huli sa sarong maraot na kinatodan. ‘Kinatodan na niang lumuwas tanganing maheling an mga aking babae kan banwaan,’ na bakong parasamba ki Jehova. (Genesis 34:1) An garo baga dai nakakadanyar na kinatodan na ini nagbunga nin grabeng kapahamakan. Enot, sia linupigan ni Siquem, sarong hoben na lalaki na ibinibilang na “pinakaonorable sa bilog na kamag-anakan kan saiyang ama.” Dangan, an benggatibong reaksion kan duwa sa saiyang mga tugang na lalaki an nagmotibar sa sainda na gadanon an gabos na lalaki sa bilog na siudad. Abaa kagrabeng resulta!—Genesis 34:19, 25-29.\nPaano kita makasisierto na makikinabang kita asin dai madadanyaran kan satong mga kinatodan?\nPaggamit sa mga Kinatodan\n“An mga kinatodan itinalaga,” an isinurat kan sarong pilosopo. Alagad puede man na dai. Malinaw na marhay na ipinaheheling kan Biblia na puede tang pilion na bagohon an satong maraot na mga kinatodan asin kultibaron an mga marahay.\nKun marahay an mga kinatodan, nagigin mas episiente asin pasil na papagdanayon an Kristianong pamumuhay. Si Alex, sarong Kristiano na taga Grecia, nagsasabi: “An kinatodan na pagsunod sa sarong iskedyul tanganing hamanon an manlaenlaen na gibohon nakaeekonomiya sa sako nin mahalagang oras.” Itinotokdo ni Theophilus, sarong Kristianong magurang sa kongregasyon, an pagplano bilang sarong kinatodan na nakatatabang sa saiya na magin epektibo. Sia nagsasabi: “Biyo akong kombensido na dai ko magigibo nin mapanggana an sakong Kristianong mga obligasyon kun mayo an kinatodan na marahay na pagplano.”\nBilang mga Kristiano, sinasadol kita na ‘padagos na maglakaw na husay sa iyo man sanang pinagkatodan na ini.’ (Filipos 3:16) An pinagkatodan nangangahulogan nin “kinaugalean nang . . . paggibo kan establisadong prosedimiento.” An siring na marahay na mga kinatodan kapakipakinabang sa sato huli ta dai na niato kaipuhan na gumamit nin panahon na pag-isipan pa an kada lakdang—nakaestablisar na kita nin sarong marahay na ugale na sinusunod niato huling kinatodan na niato iyan. An makosog na mga kinatodan nagigin haros automatiko. Kun paanong an kinatodan na pagmaneho nin ligtas puedeng gumiya sa sarong nagmamaneho na gumibo nin ensegidang panligtas-buhay na desisyon kun napapaatubang sa mga peligro sa tinampo, an marahay na mga kinatodan puedeng makatabang sa sato na marikas na gumibo nin tamang desisyon mantang kita naglalakaw sa satong Kristianong dalan.\nArog kan pagkasabi nin sarong parasurat na Ingles na si Jeremy Taylor: “An mga kinatodan produkto nin gibo.” Kun an satong kinatodan marahay, puede kitang gumibo nin marahay na mga bagay na dai kitang gayo madedepisilan. Halimbawa, kun bilang Kristianong mga ministro kinatodan na niato an regular na pakikikabtang sa paghuhulit, mas pasil asin mas nakagagayagaya an paglilingkod sa langtad. Mapadapit sa mga apostol, mababasa niato na “aroaldaw sa templo asin sa harong-harong nagpadagos sinda na dai nin ontok sa pagtokdo asin pagpahayag kan maogmang bareta dapit ki Cristo, si Jesus.” (Gibo 5:42; 17:2) Sa ibong na kampi, kun minsan sana kitang nakikikabtang sa ministeryo, tibaad mahadit kita, na nangangaipo nin dugang na panahon tanganing magin pasil an gibohon bago kita magin kompiado sa mahalagang marhay na Kristianong aktibidad na ini.\nTotoo man iyan sa ibang aspekto kan satong Kristianong pinagkatodan. An marahay na mga kinatodan puedeng makatabang sa sato na magin regular sa ‘pagbasa kan Tataramon nin Dios aldaw asin banggi.’ (Josue 1:8; Salmo 1:2) Kinatodan nin sarong Kristiano an pagbasa sa Biblia nin 20 sagkod 30 minutos bago magtorog. Dawa pagal na siang marhay, nanompongan nia na kun magtorog sia na dai nagbabasa, dai sia makatorog na marhay. Kaipuhan niang bumuhat asin panigoan an espirituwal na pangangaipong iyan. Nakatabang man an marahay na kinatodan na ini tanganing mabasa nia an bilog na Biblia sarong beses kada taon sa laog nin nagkapirang taon.\nKinatodan kan satong Arogan, si Jesu-Cristo, na mag-atender sa mga pagtiripon kun saen pinag-oolayan an Biblia. “Oyon sa saiyang kaugalean sa aldaw nin sabbath, naglaog sia sa sinagoga, asin nagtindog sia sa pagbasa.” (Lucas 4:16) Para ki Joe, sarong magurang sa kongregasyon na may dakulang pamilya na nagtatrabaho nin halawig na oras, an kinatodan nakatabang na makamate sia nin pangangaipo asin pagmawot na mag-atender nin regular sa mga pagtiripon. Sia nagsasabi: “An kinatodan na ini an nagtatabang sako na magpadagos, na nagtatao nin kaipuhan na marhay na espirituwal na kosog tanganing mapanggana kong maatubang an mga angat asin problema.”—Hebreo 10:24, 25.\nAn siring na kinatodan kaipuhan nanggad sa Kristianong paorumbasan para sa buhay. An sarong report hale sa sarong nasyon kun saen pinaglalamag an banwaan ni Jehova nagsabi: “An mga may marahay na espirituwal na kinatodan asin hararom na pag-apresyar sa katotoohan dai nasasakitan na mangapotan nin marigon kun mag-abot an mga pagbalo, alagad an mga nagpapalta sa mga pagtiripon, iregular sa paglilingkod sa langtad asin nakikikompromiso sa saradit na isyu kan nasa “marahay na panahon” sa parate nadadaog kun napapairarom sa ‘naglalaad’ na pagbalo.”—2 Timoteo 4:2.\nLikayan an Maraot na mga Kinatodan, Gamiton an Marahay\nSinasabi na ‘maninigong kultibaron sana nin sarong tawo an mga kinatodan na andam sia na magin kontrolado kaini.’ An maraot na mga kinatodan tunay na sobra kanakapagagabat na kagurangnan. Pero, puede ining pondohon.\nSi Stella nagin adikto sa pagdalan nin TV sa kadikit na panahon. Inaadmitir nia: “Sa likod nin lambang maraot na kinatodan na nagpadaog ako, sa parate an dahelan ‘dai nakakadanyar.’” Ini an kaso kan saiyang kinatodan na sobrang pagdalan nin TV. Sinasabi nia sa sadiri nia na madalan sia para sa “kadikit na pagpaharohayahay” sana o “tanganing mapaiba naman.” Alagad an saiyang kinatodan dai na nakontrol, na dai na sia makahale sa atubangan kan telebisyon sa laog nin halawig na oras. “Minsan paano, an maraot na kinatodan na ini an nakaatraso sa sakong espirituwal na pag-oswag,” an sabi nia. Sa determinadong paghihingoa, nainaan nia sa katapustapusi an ginagamit niang oras sa pagdalan nin TV asin nagin mas mapamili. “Pinagmamaigotan ko pirme na girumdomon kun taano ta gusto kong haleon an kinatodan na ini,” an sabi ni Stella, “asin ako nanarig ki Jehova tanganing maotob an sakong napagdesisyonan.”\nItinotokdo nin sarong Kristiano na an ngaran Charalambos an sarong maraot na kinatodan na nag-olang sa pag-oswag nia sa espirituwal—an pagpanuodma. “Kan marealisar ko na an pagdigson na kinatodan ko nakadadanyar, pinonan kong pagmaigotan na bagohon an sakong buhay. Kun nagbubugtak nin mga pasohan, pinaplano ko nin espesipiko kun noarin asin paano poponan an paggibo kaiyan. An pagigin regular sa pag-aplikar kan sakong mga napagdesisyonan asin plano iyo an pangontra, asin iyan nagdadanay na sarong marahay na kinatodan sagkod ngonyan.” Tunay nanggad, an marahay na mga kinatodan iyo an pinakamarahay na pansalida sa maraot na kinatodan.\nAn satong mga kaibaiba puede man na magpangyari sa sato na makapatalubo nin mga kinatodan, marahay o maraot. An marahay na mga kinatodan nakakaolakit, arog man kan maraot. Kun paanong an “maraot na pag-iriba nakararaot sa marahay na mga ugale,” an marahay na mga kaibaiba puedeng magtao sato nin halimbawa nin kapakipakinabang na mga kinatodan tanganing arogon. (1 Corinto 15:33) Pinakaimportante, an mga kinatodan puedeng pakosogon o paluyahon an satong relasyon sa Dios. Si Stella nagsasabi: “Kun marahay an satong mga kinatodan, mas pinapapasil kaiyan an satong pagmamaigot na paglingkodan si Jehova. Kun iyan nakadadanyar, inoolang kaiyan an satong mga paghihingoa.”\nPataluboon an marahay na mga kinatodan, asin togotan nindo iyan na giyahan kamo. Iyan magigin mapuersa, kapakipakinabang na puersa sa buhay nindo.\nArog nin kalayo, an mga kinatodan puedeng magin kapakipakinabang o mapanlaglag\nKinaugalean na ni Jesus an magduman sa sinagoga sa Sabbath para sa pagbasa sa Tataramon nin Dios\n[Mga Ritrato sa pahina 22]\nPinakokosog kan marahay na espirituwal na mga kinatodan an satong relasyon sa Dios\nI-share I-share Togotan an Kinatodan na Pakinabangon Kamo\nAn Saindong Deretso na Maniwala\nTaano ta Naniniwala Kamo sa Pinaniniwalaan Nindo?\n‘Mamimidbid daw Nindo Kun Ano an Tama Sagkod an Sala’?\nIhayag an Saindong Pag-oswag\nPinahid nin Dios an Saiyang mga Luha\nDaogon an mga Balakid sa Saindong Pag-oswag!\nText Mga opsiyon sa pag-download AN TORRENGBANTAYAN—PAG-AADALAN NA EDISYON Agosto 1, 2001\nI-share I-share AN TORRENGBANTAYAN—PAG-AADALAN NA EDISYON Agosto 1, 2001\nAN TORRENGBANTAYAN—PAG-AADALAN NA EDISYON Agosto 1, 2001


Home / Albay / News / Politics / PDAF scam issue vs Gov Bichara, 'politically-motivated' daa\nPDAF scam issue vs Gov Bichara, 'politically-motivated' daa\nBicol Standard Newspaper Tuesday, August 29, 2017 Albay, News, Politics\nLEGAZPI CITY (Bicol Standard) – “Politically motivated.” Ini an simbag kan kampo ni Albay Gov Al Francis Bichara sa nagluwas na report na pig iimbestigaran ngonian kan Ombudsman si saiyang PDAF, kan siya iyo pa an deputado kan ikaduwang distrito kan provinciang ini.\nAn sabi sa report may mga imbestigador hale sa Ombudsman na nag sisiyasat kan sala na pag gamit kan PDAF ni Bichara, na pig release sa Non Government Organization (NGO).\nAn field investigation office kan Ombudsman nagpadara nin surat sa mga local government units sa segundo distrito kan Albay para maghagad nin prueba na naka recibe sinda kan fundo hale sa foundation, na tinawan nin cuarta hale sa PDAF kan dating congressman.\nMay report na nagsasabi na an fundo na hinahanap hale sa PDAF ni Bichara na itinao sa Technology and Livelihood Resource Center (TLRC) asin sa Kaagapay Magpakailan man Foundation, Inc. kan taon 2007 hasta 2008.\nItinagama fundo para sa pagbakal asin pag distribuir nin limang volume nin livelihood technology kits.\nMay pig sisinasar na report na pinaagui suboot ni Bichara an funding allocation por medyo kan National Agribusiness Corporation (NABCOR) asin sa Kabuhayan at Kalusugan Alay ng Masa Foundation, Inc.\nMag poon ini kan 2008 hasta 2009 sa proyektong pag pag distribuir nin walong water pumps, pitong hand tractors asin mga seedling nin manga.\nKabale sa pighahagad na kakusgan kan Ombudsman iyo an listahan kan mga benefisyaryo, retrato, accomplishyment reports, certificate of completion asin iba pa.\nInaaram ngonian kun ginibo o dai an mga proyekto. Kun dai ginastos an cuarta sa mga sinambit na proyekto, pwedeng kasohan si Bichara sa Sandiganbayan, sa inaapod na Pork Barrel Scam.\nPig probaran na hagadan si Bichara kan saiyang reaksyon asin paliwanag dapit digdi.\nAlagad, an tinawan nin poder na magpaliwanag sa isyu na ini iyo si Danny Garcia, an parataram kan gobernador.\nSinabi ni Garcia na may lagod nin politika an issue na pig-oorolayan ngonian (May report hale ki Susan Bernal Balane).\nPDAF scam issue vs Gov Bichara, 'politically-motivated' daa Reviewed by Bicol Standard Newspaper on Tuesday, August 29, 2017 Rating: 5


An lokal na gobierno kan Pili, Camarines Sur estricto nang na-iimplementar an one way kan viaje kan mga pampasajerong tricycle sa national road.\nBinabawal sa national road kan Land Transportation Office (LTO) an tricycle alagad nganing maging legal an saindang viaje nagpasar nin ordinansa an Sangguniang Bayan kan LGU nganing tugotan sinda asin sa ngunian iyo na an pig-iimplementar kan Public Safety Office asin kan Municipal Police Station.\nIni an mga pahayag ni Consejal Narcel Lopez kan Sangguniang Bayan alagad sa saindang ordinansa dapat one way an dalagan kan mga tricycle kun haling Ciudad nin Naga pasiring sa centro kan banwaan maliko sa barangay Santiago, pasiring sa San Vicente asin San Isidro.\nKun susunodon an direktiva kan Department of Interior and Local Government (DILG) sa road clearing operations dapat mayong nagdadalagan nin tricycle sa national road alagad tutugotan sana kun igwang ordinansa an LGU.\nKadakle kan mga LGUs haloy nang pinapabuelo an viaje kan mga tricycle sa national road apesar na pigbabawal alagad sa patanid kan DILG sa road clearing operations, napiritan na magpasar nin kanya-kanyang ordinansa.\nAn DILG liwat nag-anuncio na saindang liliboton an mga national road maging municipal road na dapat sunodon kan LGUs na dai tinutugotan an ano man na ilegal na estractura sa road right of way kabale na an sidewalk.\nSa kaparejong entrevista kan BM sa consejal saiyang pigbuyagyag na dati siyang chairman kan mga komite kan Transportation, Agriculture, Infrastructure, Social Service asin Games and Amusement alagad kan saiyang suportaran an liderato ni Alcalde Tomas Bongalonta hinuban kan mga committee chairmanship kan mayoriang miembros kan Sangguniang Bayan.\nSinabi pa kan consejal dawa hinalian siya nin mga committee chairmanship alagad padagos an saiyang trabajo bilang lehislador.


Jerry Adrados - Wikipedia\nJerry Escoto Adrados\n(1951-11-06)Nobyembre 6, 1951\nSyudad nin Tabaco, Albay\nEmpleyado, parauma, musiko\nDaratangan na Olay: Common Language of Bikolnon (2012)\nSi Jerry Escoto Adrados (Nobyembre 6, 1951-Pebrero 5, 2014) sarong Bikolanong parasurat, pararawit, asin kagbilog kan Daratangan na Olay: Common Language of Bikolnon (2012), sarong diksyunaryo kan Bikol Sentral na tinamparan kan sa tataramon na Ingles asin Tagalog. Namundag sa Sabang, Calabanga, Camarines Sur, siya nag'adal sa sekundarya asin kolehiyo sa Siyudad nin Naga, nag'estar sa Gubat, Sorsogon asin sunod man sa Syudad nin Tabaco, Albay. Siya nagin myembro kan An Banwa: Kultura buda Artes kan Tabaco, Sumaro Bikolnon asin Parasurat Bikolnon.\n2 Kataytayan nin ladawan\nSi Adrados nagkua kan elementarya sa Sabang Elementary School, Calabanga, Camarines Sur, dangan kan saiyang sekundarya asin kolehiyo (Sp) sa Unibersidad kan Nueva Caceres, Siyudad nin Naga. Nagtapos siya kan kursong Batsilyer kan Artes sa Pamamahala nin Negosyo (Business Administration).\nNagtrabaho siya sa manlainlain na ahensya nin gobyerno kun sain an pagsurat asin dokumentasyon nin mga report kinakaipo arog kan pagtrabaho niya sa opisina kan Gobernador nin Camarines Sur bago siya nadestino sa Bulacan. Naglelektura man komo resource person sa mga unibersidad asin kolehiyo sa probinsya nin Albay. Siring man, siya nag'erok mga sampulong taon sa Norzagaray, Bulacan nin huli ta nagtrabaho siya sa Holcim Philippines Inc. bilang Community Relations Officer.\nAn saiyang interes yaon sa mga tinanom na herbal, pagsukit kan mga pangaran kan manlaenlaen na tinanom asin mga hayop sa dagat o sa kadagaan man, pagtukda' nin mga kantang Bikol/Tagalog asin mga rawitdawit. Mahigos man siyang nag'aadal sa kultura kan rona nin Kabikolan.\nGamit an tradisyonal na porma nin rawitdawit na surukol asin sarambit, nagkapira sa saiyang mga panurat dapit sa pagkamoot asin erotika. Nagin tagaambag man siya sa mga magasin na kultural arog kan Salugsog sa Sulog, Burak asin Haraya. Sa pagmidbid kan saiyang kakayahan asin makahulogan na ambag sa kulturang bikolnon, si Adrados ginawadan postuma kan Sumaro Bikolnon nin sarong Plaka nin PagpaDios Mabalos kan ika-25 nin Oktobre, 2014, na ginibo sa Champagne Garden, Syudad nin Naga.\nDiksyunaryo ni Adrados\nMga rawitdawit ni Adrados\nPlake para ki Adrados\n↑ Literary Folio: Salugsog sa Sulog Oragonrepublic.com Tomo I (2005) pahina 11\nPinaghugot gikan sa "https://bcl.wikipedia.org/w/index.php?title=Jerry_Adrados&oldid=201861"\nHuring pigliwat an pahinang ini kan 7 Pebrero 2021, alas 05:35.


MOSIAH TSAPTER 21\nAn mga katawohan ni Limhi hinampak asin dinaog kan mga Lamanita --- Saindang nanagboan si Ammon asin napagbag-o --- Saindang sinabi ki Ammon an manungod sa beinte-kuwatrong lamina nin Jaredita.\nAsin ini nangyaring naglipas na si Limhi asin an saiyang mga katawohan nagbalik sa siyudad nin Nephi, asin nagpoon sa pag-erok liwat sa daga na may katuninongan.\n2 Asin ini nangyaring naglipas na pagkatapos nin kadakul na mga aldaw an mga Lamanita nagpoon naman giraray na magka-aranggot laban sa mga Nephita, asin sinda nagpoon na magpasiriring sa mga sagkudan kan daga sa palibot.\n3 Ngonian sinda dae nanggagadan sainda, nin huli sa pangako na an saindang hade naghimo ki Limhi; alagad sainda sindang sinasampaling sa saindang mga pisngi, asin pinaggigibo an autoridad na mangingibabaw laban sainda; asin nagpoon na magbugtak nin magagabat na dadarahon sa ibabaw kan saindang mga likod, asin pinagbabasang-basang sinda na arog sa sarong daeng-girong na asno ---\n4 Iyo, gabos ini nangyari na tanganing an tataramon nin Kagurangnan puwedeng mauutob.\n5 Asin ngonian an mga kasakitan kan mga Nephita dakulang gayo, asin mayong paagi na sinda makakaligtas pa kan saindang mga sadire paluwas sa saindang mga kamot, nin huli ta an mga Lamanita nakapalibot na sainda sa kada parte.\n6 Asin ini nangyaring naglipas na an mga tawo nagpoon na paggugurumod-gumod laban sa hade nin huli sa saindang mga kasakitan; asin sinda nagpoon na magmamawot na makilaban sa sainda sa giyera. Asin sainda man nanggad napasakitang gayo an hade kan saindang mga reklamo; kun kaya siya nagtugot sa sainda na dapat nindang gibohon an uyon sa saindang mga kamawotan.\n7 Asin sinda nagkatiripon-tipon kan saindang mga sadire na nagkasararo giraray, asin nagsul-ot kan saindang mga baluti, asin nakilaban sa mga Lamanita tanganing paharaleon sinda paluwas sa saindang daga.\n8 Asin ini nangyaring naglipas na an mga Lamanita an nakadaog sainda, asin nagtulak sainda pabalik, asin nakagadan nin kadakul sainda.\n9 Asin ngonian nagkaigwa nin dakulang kamondoan asin pagtatangis sa kairibahan nin mga katawohan ni Limhi, an balang babae nagmumundo para sa saiyang agom, an akeng lalake asin an akeng babae nagmumundo para sa saindang ama, asin an mga tugang na lalake para sa saindang mga katugangan.\n10 Ngonian nagkaigwa nin kadakul na mga balong babae sa daga, asin sinda makusog na nagtatarangis sa aro-aldaw, nin huli ta sarong dakulang pagkatakot sa mga Lamanita an namamatean ninda.\n11 Asin ini nangyaring naglipas na an saindang padagos na mga pagtatangis iyo an nakapagpapukaw sa katadaan na mga katawohan ni Limhi na magka-aranggot laban sa mga Lamanita; asin sinda giraray nakigiyera, alagad sinda nagbaralik man giraray, nag nagsapo nin grabeng kadaogan.\n12 Iyo, sinda nakilaban giraray sa ikatulong pagkakataon, asin nagsapo nin kaparehong pagkadaog; asin sinda na dae nakagaradan nagbaralik giraray sa siyudad nin Nephi.\n13 Asin sinda nagpakumbabang gayo sa saindang mga sadire magin sa kaabtan nin alpog, ipinapatunod an saindang mga sadire sa pasanon nin pagkauripon, ipinagdudulot an saindang mga sadire na tanganing pagparapakulgan, asin tanganing pagparatulakon padigde asin paduman, asin pinapagabatan, uyon sa mga kagustuhan kan saindang mga kalaban.\n14 Asin sinda nagpakubabang gayo sa saindang mga sadire magin sa bot nin mga kairaroman nin pagkapakumbabaan; asin sinda makusugon na nagtatangis sa Diyos; iyo, magin sa bilog na lawig nin aldaw sinda nagtatangis sa saindang Diyos na tanganing saiya sindang ililigtas paluwas sa saindang mga makuniot na kasakitan.\n15 Asin ngonian an Kagurangnan nagluya sa pagdangog kan saindang pagtatangis nin huli kan saindang mga kadaendatahan; daeng pagkukulang na an Kagurangnan nakadangog kan saindang mga tangis, asin nagpoon na palumuyon an mga puso nin mga Lamanita na sinda nagpoon na pagianon an saindang mga kagabatan; alagad an Kagurangnan dae pa nahihiling na sinda maninigo na pahawason paluwas sa kauripnan.\n16 Asin ini nangyaring naglipas na nagpoon sindang padikit-dikit na mag-asenso sa kadagaan, asin nagpoon sindang mangataman nin haros kadakul nang gayong mga banhi, asin mga kakarnerohan, asin mga kabakahan, na sinda dae nagtitios nin pagkagutom.\n17 Ngonian nagkaigwa nin sarong dakulang bilang nin mga kababaehan, na mas sobra pa kesa mga kalalakehan; kun kaya si hadeng Limhi nagsugo sa lambang lalake na dapat sindang magheras tanganing isuporta sa mga balo asin sa saindang mga kaarakian, na tanganing dae sinda magkakagaradan sa pagkagutom; asin ini saindang ginibo nin huli sa kadakul na gayong bilang sainda an nagkagaradan.\n18 Ngonian an mga katawohan ni Limhi pirmeng nakakatiripon-tipon na garo sarong hawak sa haros posibleng pagkakataon, asin saindang binabantayan an saindang mga banhi asin an saindang mga kakarnerohan;\n19 Asin an hade mismo sa saiyang sadire dae nagtiwala sa saiyang kakayahan sa luwas kan mga dingding nin siyudad, laen lang kun siya may dara-darang mga guwardiya niya, natatakot na baka siya sa anuman na paagi puwedeng mahulog sa mga kamot kan mga Lamanita.\n20 Asin siya naghimo na an saiyang mga katawohan kaipuhan na magbantay sa palibot nin kadagaan, na baka sa anuman na pagkakataon saindang masumpungan, na iyo an nagdurukot sa mga kadaragahan kan mga Lamanita, asin ta iyo ngani an nagkausa sa sarong labi-labing kadestrosohan na nag-abot sa sainda.\n21 Nin huli ta sinda may kamawotan na madakop sinda na tanganing puwede nindang mapadusahan sinda; nin huli ta sinda minapaduman sa kadagaan nin Nephi kun banggi, asin hinahabon an saindang banhi asin kadakul na saindang mga mahahalagang mga bagay; kun kaya sinda nagbabantay na naghahalat sa sainda.\n22 Asin ini nangyaring naglipas na mayo na nin kadisturbuhan sa tahaw kan mga Lamanita asin sa mga katawohan ni Limhi, maskin hanggan sa panahon na sinda Ammon asin an saiyang mga katugangan nag-arabot sa kadagaan.\n23 Asin an hade habang yaon sa luwas kan mga trangkahan nin siyudad na kairiba an saiyang mga guwardiya, iyo an nakadiskubre kina Ammon asin sa saiyang mga katugangan; asin naghuhuna sainda na iyo an mga kapadean ni Noah kun kaya siya nagsugo na sinda darakupon, asin garapuson, asin ikunkon sa prisohan. Asin kun sinda kuta na an mga kapadean nin Noah saiya na kuta nang ipinagsugo na sinda gagaradanon.\n24 Alagan kan saiyang napag-araman na sinda bako man, alagad ta sinda saiyang mga katugangan, asin ta sinda naggikan sa kadagaan nin Zarahemla; siya napano nin grabeng gayong kaogmahan.\n25 Ngonian si hadeng Limhi nakapagpadara na, bago pa man an pag-arabot ni Ammon, sarong sadit na bilang nin mga tawo tanganing paghanapon an kadagaan nin Zarahemla; pero sinda dae nakapanagb kaini, asin sinda nagkawarara sa kaparangan.\n26 Sa daeng pagkukulang, sinda nakanagbo nin sarong kadagaan na pinag-eerokan nin mga katawohan; iyo, sarong kadagaan na pinaghutadan nin mga alang na tulang; iyo, sarong kadagaan na pinag-eerokan nin mga tawo asin man nagkaderestroso; asin sinda, naghuna na iyo na idto an kadagaan nin Zarahemla, nagbaralik na sana sa kadagaan ninNephi, habang nakaabot sa mga kasagkoran nin kadagaan sa dae pa kadakul na mga aldaw bago pa man an pag-arabot ni Ammon.\n27 Asin sinda may dara-darang sarong rekord sa pag-iriba ninda, magin sarong talaan nin mga katawohan na an mga tulang saindang nanagboan; asin idto pinag-ukit sa mga lamina nin inang-mina.\n28 Asin ngonian si Limhi giraray napano nin kaogmahan kan makaaram gikan mism sa nguso ni Ammon na si hadeng Mosiah nagkaigwa nin sarong regalo gikan sa Diyos, kun saen siya puwedeng mag-interpretar kaining mga nagka-urukit; iyo, asin si Ammon man naogma.\n29 Pero si Ammon asin an saiyang mga katugangan napano nin kamondoan nin huli sa kadakul sa saindang mga katugangan an nagkagaradan;\n30 Asin man na si hadeng Noah asin an saiyang mga kapadean naghimo na an mga katawohan makagibo nin kadakul na mga kasalanan asin mga kadaendatahan laban sa Diyos; asin sinda man nagmundo para sa pagkagadan ni Abinadi; asin man para sa paghale ni Alma asin an mga katawohan na nagharale kaiba niya, na iyo an nagporma nin sarong simbahan nin Diyos sa paagi nin kusog asin kapangyarihan nin Diyos, asin sa pagtubod kan mga tataramon na pinagtaram ni Abinadi.\n31 Iyo, sinda man nanggad nagmundo para sa saindang pagharale, nin huli ta dae ninda aram kun saen sinda mapasiring. Ngonian sinda may pagkaogma kuta nang makibale sa sainda, nin huli ta sinda man sa saindang mga sadire naglaog sa sarong tipan nin Diyos na magsirbe saiya asin magsusunod sa saiyang mga kasugoan.\n32 Asin ngonian magpoon kan pag-abot ni Amoon, si hadeng Limhi naglaog man sa sarong tipan sa Diyos, asin man an kadakul niyang mga katawohan, na magsisirbe saiya asin magsusunod kan saiyang mga kasugoan.\n33 Asin ini nangyaring naglipas na si hadeng Limhi asin an kadakul niyang mga katawohan nagmawot na sinda mabunyagan; alagad mayo ni saro sa kadagaang idto na may autoridad na gikan sa Diyos. Asin si Ammon nagsayuma na gibohon an bagay na ini, na sa paghiling kan saiyang sadire na bako siyang sarong maninigong tagapagsirbe.\n34 Kun kaya sinda sa panahon na idto dae nagporma sa saindang mga sadire na magin sarong simbahan, na naghahalat sa pag-abot kan Espiritu nin Kagurangnan. Ngonian sinda nagmamawot na magin arog ki Alma asin kan saiyang mga katugangan, na nagdurulag pasiriring sa kaparangan.\n35 Sinda nagmamawot na mabunyagan bilang sarong saksi asin sarong testimonya na sinda bilog an boot na masirbe sa Diyos sa bilog nindang mga puso; mayong pagkukulang na sinda an nagpalawig kan panahon; asin an rekord kan saindang pagpapabunyag itatao pagkatapos kaining mga minasurunod.\n36 Asin ngonian an gabos na pag-aadal ni Ammon asin kan saiyang mga katawohan, asin ni hadeng Limhi asin kan saiyang mga katawohan, asin ni hadeng Limhi asin kan saiyang mga katawohan, iyo, na kun pano ninda maililigtas an saindang mga sadire gikan sa mga kamot kan mga Lamanita asin gikan sa kauripnan.\n# posted by Unknown @ 5/24/2005 01:58:00 PM


Home / Bicol News / Legazpi City / News / DILG Bicol : Dakul pang barangay an igwang rebeldeng NPA\nDILG Bicol : Dakul pang barangay an igwang rebeldeng NPA\nBicol Standard Newspaper Wednesday, August 21, 2019 Bicol News, Legazpi City, News\nLEGAZPI CITY (Bicol Standard) -- Mayong pagduwaduwang inako kan Department of Interior and Local Government (DILG) na dakul pa guiraray an mga miembros kan New People's Army (NPA) sa Bicol.\nIni an pahayag ni Atty Anthony Nuyda, an Regional Director kan DILG sa Bicol.\nPig linaw ni Nuyda na base sa record kan saindang opisina tulong provincias kan Bicol an may aktibong presensya an mga rebelde. Ini iyo an Masbate, Camarines Sur asin Camarines Norte, susug mismo sa pag monitor na ginibo kan Philippine Army asin base sa mga nangyayaring encounter asin harassment sa mga barangay.\nAn DILG nagpahayag pa na an Regional Task Force to end Local Communist Armed Conflict gagamiton na bagong estrarihiya, asin digdi mapoprobaran an kakayahan kan mga lokal na hefe ejecutibo na magtabang sa pag resolver kan halawig nang nagdanay na problema sa insurgencia.\nLinalaoman kan opisyal kan DILG na gagamiton kan mga LGUs an localized peace process tangani makamtan an katuninongan asin mapa asenso an saindang mga banwaan.\nDILG Bicol : Dakul pang barangay an igwang rebeldeng NPA Reviewed by Bicol Standard Newspaper on Wednesday, August 21, 2019 Rating: 5


RTL ibasura, bakong pautang sa mga LGU\nAn pagbasura kan Rice Tariffication Law (RTL) iyo an maninigong solusyon kan gobierno envez kan plano kan Land Bank of the Philippines (LBP) na pautangon an mga lokal na gobierno nganing iyo na an magbakal kan paroy nin mga paraoma sa mas halangaw an presyo sa pribadong kumprador.\nSi Tess Cielo, pamayo kan Amihan Women’s Farmers Organization (AWFO) sa Camarines Sur nagpahayag kaini kasunod kan dai palang nahahaloy inaprobaran na P4.3 bilyon nganing ipautang kan LBP sa mga LGUs para gamiton sa pambakal nin paroy kan paraoma na dapat mas halangkaw an presyo kumpara sa pribadong kumprador.\nPuon kan Septiembre hasta ngonian na bulan nin Oktubre 2020 nagparabagsak an presyo kan paroy nagcacantidad na sana nin P11.00 hasta P12.00 an kilo.\nNalulugi na an paraoma sa arog kaining presyo epekto kan RTL alagad an nakikinabang iyo an darakulang rice traders asin nadadagdagan pa kan mga rice smugglers.\nMahal an presyo kan palay seedlings, dakula an gastos sa abuno, insecticides, pagpatrabajo asin thresher alagad dai ini naheheling kan gobierno mas tinatawan nin pabor an rice traders na iyo an mas lalong nag-aasenso, sabi pa.\nSinabi pa ni Cielo dai pa na-aaprobaran ni Presidente Rodrigo Duterte an Rice Tariffication Law pusog na pigcocontra kan mga paraoma maging iba pang sektor asin kan mga opisyales kan National Food Authority. Alagad apesar kan mahiwas na pagcontra, idinagos ni Presidente Duterte an pagpirma nganing maging ley an RTL.\nSi Senador Cythia Villar, Chairman kan Committee on Agriculture sa senado iyo an principal na padreno kan RTL alagad an saiyang naheheling na solusyon sa problema na dapat suspendiron an Rice Tariffication Law kun panahon nin aranihan.\nAn Department of Agriculture saindang inaalok an mga paraoma na darahon sa NFA an saindang paroy huli ta mas halangkaw an presyo sa cantidad na P19.00 an kilo alagad kaipuhan alang.\nCada panahon nin aranihan grabe an aggrangay kan mga paraoma nin huli sa hababaon na presyo alagad mayo man nagiginibo an gobierno, sabi pa kan AWFO.


3 sa 6 na provincia sa Bicol iyo sana an may franquicia sa STL\nTolo sanang provincia sa Bicol an nagpapadagos kan saindang operasyon sa Small Town Lottery (STL) na na-isyuhan nin franquicia kan Philippine Charity Sweeptakes Office (PCSO) alagad si ibang provincia kun may koleksyon posibleng prontera sana kan sugal na jueteng.\nSi Jobet Ramos, provincial manager sa sanga kan PCSO sa Camarines Sur nagpahayag an mga provincia na igwang franquicia kan saindang opisina central iyo an Camarines Norte, Catanduanes asin Sorsogon na nakatalaan nang magpaso an saindang permit alagad kaipuhan sanang mag-renew.\nAn mga provincia kan Albay, Masbate asin Camarines Sur dai pa naaprobaran an saindang franquicia asin napag-araman kan PCSO na kun igwang nangyayaring koleksyon iyan sa ilegal na sugal na jueteng bako sa STL.\nSa Camarines Sur an nagkaperang kabo kan Evenchance Gaming Corporation na dating operator kan STL digdi nag-inpormar na sa opisina ni Ramos na sa dai mahahaloy mapuon naman sinda sa koleksyon.\nAlagad sinabi ni Ramos na sagcod sa ngonian mayo pa sindang kumfirmasyon sa main office sa Manila kun tinawan na nin franquicia an Evenchance mantang igwa pa ining obligasyon na dapat mabayadan sa PCSO antes magbuelta sa saindang operasyon sa CamSur.\nAn PCSO sa Ciudad nin Naga iyo an nagbuyagyag sa Sangguniang Panlungsod na padagos an sugal na jueteng digdi alagad mayong ginigibong aksyon an Naga City Police Office.\nSi Ramos pigpresentar na mga evidencia sa sesyon regular kan SP si mga numero na nagluluwas aroaldaw sa jueteng sa ciudad mantang mahiwas an kolesyon kan correador sa veinte sieteng barangay kan Naga.\nKan mag-atubang sa sesyon kan SP si City Director Col. Felix Servita Jr. sinabi kaini na igwa naman sindang nadakop na kolektor asin sinangatan na nin caso sa corte.\nAn gugo kan ilegal na sugal bako man sa area of responsibility kan NCPO alagad sa kataid na municipalidad kan ciudad, sabi pa ni Servita.


Sa liwat, pagkakan\nSA LIWAT, aakoon ko na makusog akong magkakan. Kun pirang beses na akong nagsurat dapit sa pagkakan poon kan magsurat ako sa Vox Bikol, dai ko na aram. Alagad, an pagkahilig na ini sa pagkakan bako sana man sako, kundi sa hiling ko, natural naman sa mga Bikolano. Sa mga lugar na nadumanan ko sa luwas kan Bikol, dai nanggad mawawara an urulay asin mga hapot dapit sa mga Bikolnon na kakanon. Yaon na diyan an kun tano ta kadaklan na kakanon sa Bikol igwang guta o ginutaan? O kun bako man, totoo man daw nanggad na an mga Bikolano mahilig sa mahaharang na pagkakan? An listahan kan mga hapot malábâ sanang malábâ hanggan an mga tulak magburúk-burúk asin an laway magturo huli sa gutom na namamatean sa pagurulay-ulay dapit sa pagkakan. Asin an pag-aralukan na magkarakan na iyo an sunod na mangyayari.\nAno man nanggad an birtud kan pagkakan na makukua digdi sa satong rona?\nSa ladong ini, an Bikol bilang sarong lugar, mahihilingan kan pagkagamót kan mga pagkakan digdi sa mga bagay-bagay na makukua sa saiyang kadagaan. Saro na diyan an niyog na lakop sain man sa Bikol. Ini an rason kun tano ta haros gabos na pagkakan ta igwang guta. Nahiling ta an guta bilang masiram na kasalak kan satong pagkakan, asin sa kadakol na lugar o kultura sa Pilipinas, kita an nakahiling kaini na labi-kalinaw. Romdomon na an Batangas dakol man an niyog na kinukuanan ninda nin lambanog asin iba pang produkto. An Visayas pano man nin niyog, alagad tuba an nangongorog na produkto kaini sainda. Lain na diyan an kopra. Nagtiyaga kita na magkawit, magbunot, magkudkod, asin magpaluwas kan lipotok na guta para isalak sa asin magin nangengenot na pampayaman kan satong mga pagkakan. Ini sa likod na puwede ta man sanang gisahon an mga pagkakan na ini, alagad pinili tang gutaan sinda.\nSabat sa sulog kan inaapod tang bagong tradisyon kan mga fastfood kun sain an mga pagkakan hinihimong labing-kaskas asin kadaklan instant na sana, an mga pagkakan ta digdi sa Bikol, na gabos man makukua ta sa satong mga harong, pinaghahandaan asin bakong madali an pagluto. Ini huli man sana sa mga kasalak na an pagpreparar nangangaipo nin medyo halawig na panahon. Asin ini tinutugutan ta huli ta orog na tinatawan ta nin atensyon an namit kisa bilis kan paghimo o pagluto. Iniinot ta man an siram kan namit kan pagkakan kisa sakit kan pagkalap kan mga salak. Naunambitan ko na sa column na ini an paghimo kan ginutaan na balaw na nangangaipo pang amay na magsaod para sana makipag-agawan sa bangí na sa oras na alas siyete nin aga tibaad ubos na. Siring man kaini an hinahanda tang haleyang ube tuyong Pasko na an paghimo pinupunan sa pagkalap nin mga ube na ginigibo saro o duwang bulan pa sana bago mag-Disyembre. Tiyaga an kaipuhan digdi, huli ta pag mag-abot na an Disyembre, mayo ka nang makukuang ube sa saod.\nHinihiling ko man na an propyong Bikolnon na ‘orag’ iyo an rason sa maharang tang pagkakan. An mga kaayon sa pa-ororagan o contest sa pagkakan nin sili sa Albay daing ibang katuyuhan kundi an pagpapahiling kan saindang mga sadiring kaoragan o tibay. Nagsarumsum ini sa satong kultura asin sa pagnamit nagin masiram sa satong pagnamit. Dawa siisay an hapoton, bakong madali an magkakan nin maharang, kinakagat kaini an satong pagnamit, pinapainit an satong lawog, asin pinapabilis an tikba kan daghan. Alagad sa pagnamit na Bikolnon, kun sain tinutubudan na lambang harong igwang poon nin sili, an harang sarong namit na dai na masusuhay sa lamesa kan Bikol. Asin sa karakanan, padagos pa man giraray na nginangalasan an mahilig sa sili. Malà ngani ta an siisay man mahilig sa sili natutuyawan pa man giraray sa atubang kan kakanan, minsan ngani an minakakan kaini pirmi ta náman na kaatubang. Daing ontok na nahihiling ta an saindang ‘orag’ sa pagkakan ninda nin mahaharang na pagkakan. Siring man na hilig sa pagkakan nin mahaharang na kakanon an saro sa mga rason kun tano ta inaapon kitang oragon kan ibang mga rehiyon.\nSa siring na mga bagay, dawa sa satong mga pagkakan mahihiling an laog asin esensya kan pagkataong Bikolano. An pagtao ta nin atensyon sa kalidad, siring sa namit asin siram kan satong mga pagkakan, magkakanigong puhunan sa magayon asin progresibong buhay. Siring man na an satong mga karakter na nginangalasan kan iba minapahiling nin positibong gira kan rehiyon na pinaghalean. Kun kaya, bako sana sa mga katood makukua an panalmingan kun siisay kita, maninigo ta naman na ihulit an pahayag na, ‘sabiha sako an mga kinakakan mo, asin sasabihon ko man an saimong pagkatao.’


NFA kumpetensyado sa presyo kan paroy\nCiudad nin Legazpi --- Apektado an palay procurement program kan National Food Authority (NFA) huli sa kumpetisyon sa barakalan nin paroy kan mga paraoma sa Albay, mientras nagpapalangkaw nin presyo an mga pribadong kumprador sa nakapakong presyo kan NFA na cantidad P19.00 cada kilo alagad an negosyante kayang magpresyo nin P19.50 hasta P20.00.\nMala ngani si target na dapat mabakal sa mga paraoma na cincuenta mil na sakong paroy ngunian na Abril 2022 maabot palang sa diez por ciento an nababakal kan ahencia, sabi ni Branch Manager Domingo Pura kan NFA sa Ciudad nin Legazpi.\nMagin sa presyo kan bagong ani nin paroy kun P15.00 cada kilo sainda alagad sinasabayan man kan pribadong kumprador.\nKun dati panahon nin aranihan nabagsak an presyo cada kilo alagad ngunian nagkakaigwa na sinda nin kumpetisyon sa presyo.\nAn NFA nakadepende an saindang pagbakal paroy sa alokasyon kan gobierno nasyonal para sa palay procurement program mientras na dai sinda awtorisado na langkawan an dating presyo na P19.00 cada kilo.\nAlagad sa lado nin sektor nin paraoma paborable sa sainda huli ta dai nakakabuelo magbagsak kan presyo nin paroy an mga pribadong kumprador bakong arog sa ibang provincia inaabot na sana nin P11.00 hasta P12.00 an presyo.\nSa ngunian igwa pa sana sindang 27 mil na sakong stock nin bagas mantang 25 mil na paroy.\nDai na sinda puedeng magsuplay nin NFA rice sa mga mercado huli ta prohibido na sa Rice Tariffication Law na nagiging dahilan sa halangkaw na presyo kan bagas sa mercado.\nAn mga higanteng rice traders iyo na an nagdidikta kan presyo nin bagas sa mercado asin dai narealisar si pangako kan gobierno na kun maimplementar na an tariffication law mababa an presyo kan bagas alagad dai nangyari mala ngani sa ngunian an pinakabaratong presyo P40.00 cada kilo.\nAn NFA sagcod na sana sa food security an saindang stock nin bagas na pigsusuplay sa DSWD, LGUs asin kun may calamidad.\nAn tariffication law kan gobierno nagresulta man sa pagkakahaklas kan nasa 50 por cientong mga empleados kan ahencia mantang si iba napiritan na magretiro sa serbisyo dawa dai pa naabot sa mandatory age of retirement.\nPigsaralak na sana sa duwa an dating sarong provincial office, sa Camarines Sur pigsaro na sa Camarines Sur; Sorsogon asin Masbate; Legazpi sa ibang banwaan kan Catanduanes mientras na an Albay si iba man na banwaan kan Catanduanes.(DPAureus)


Sa sesyon regular kan Sangguniang Panlungsod (SP) kan Martes, Septiembre 22 pinangenotan ni Consejal Joselito del Rosario an joint and collective motion na naghahagad nin P30 milyones na fondo sa DBM tanganing gamiton para sa pambakal nin personal protective equipment (PPEs), pagpakarhay kan mga quarantine facility, bulong, bitamina maging pagkakakan kan mga tawo na nagpapa-cuarintina.\nAn resolusyon inaprubaran kan SP kasunod man kan surat sa sainda ni Alcalde Nelson Legacion na kaipuhan na an tabang finansyal kan gobierno nasyonal sa programa sa Covid-19.\nDakula nang cantidad an nabawas sa calamity fund kan City Hall na ginamit puon na magbungkaras an virus kan Marso hasta sa ngonian, sabi pa ni del Rosario.\nManinigo na ipaseguro kan ciudad an natatada pang fondo sa calamidad mantang an masunod na mga bulan nin Oktubre, Noviembre asin Deciembre dai nahahalian kan paglaog nin bagyo.\nNagtutubod an consejal na dai hihilingon kan DBM an kolor politica huli sa pandemya mantang dawa yaon sa administrasyon asin oposisyon gabos apektado.\nAn mga elihidong opisyales lokal na pinamamayohan ni Alcalde Legacion anas miembros kan Liberal Party (LP), kaalyado sa politica ni Bise Presidente Leni Robredo na midmid na kritico kan administrasyon. (dpa)


John Bongat - Wikipedia\nJohn Garcia Bongat\nHunyo 24, 1964\nFarah Rañola Bongat\nJade Finnella Rañola Bongat, Sean Calvin Rañola Bongat\nSi John Garcia Bongat sarong politiko, abogado, kompositor asin iyo an alkalde kan Syudad nin Naga, Bikol sa laog nin tulong (3) surunod na termino poon 2010 – 2019. Bago kaini, siya nagin man konsehal nin syudad sa laog nin tulong (3) surunod na turno poon 2001 – 2010. Myembro siya kan Partido Liberal kan Filipinas.\nSiya nagin konsehal poon 2001 sagkod 2010 bago guminana sa eleksyon kan Mayo 10, 2010 bilang ikawalong alkade kan Syudad nin Naga bilang kasangli ni Jesse Robredo. Nagserbe siya kan saiyang ikatulo asin huring termino bilang alkalde sagkod 2019 kun sain durante kan saiyang termino siya nagawadan nin manlainlain na pagmidbid. Kabali digdi an Galing Pook Award 2018 gikan sa Galing Pook Foundation; SDGs Champion Mayor of Southeast Asia 2019 na iginawad kan United Cities and Local Governments–Asia Pacific (UCLG-ASPAC) sa Bangkok, Thailand; asin an Education Champion 2019 gikan sa Department of Education, Division of Naga City.\nSiya akì ninda Roy Bongat asin Gloria Garcia. An saiyang inâ, kan nabalo ki Roy, napangagom ni Ramon Felipe, Sr. Si Garcia nagtrabaho sa Government Service Insurance System kun sain an dati niyang agom na si Roy sarô man sa assistant manager sa nasabing ahensya kan nabubuhay pa.\nNagtapos si Bongat nin elementarya sa Naga Parochial School asin nagpadagos nin sekondarya sa Ateneo de Naga na Unibersidad. Sa Manila, kinua niya sa kolehiyo an kursong political science sa Ateneo de Manila (1981-1985) dangan nagkua nin abogasiya sa Unibersidad kan Pilipinas (1985-1989).\nNag-eerok siya kan saiyang pamilya sa Dayangdang, Syudad nin Naga. Agom niya si Farah Rañola Bongat, sarong clinical instructor asin negosyante. Sinda igwang duwang aki: si Jade Finnella, asin Sean Calvin.\nBilang abogado, siya nagin junior lawyer sa Tan, Manzano & Velez Law Firm mantang editor-in-chief kan Integrated Bar of the Philippines Journal. Siring man siya nagin direktor para sa legad na asistensya nasyunal kan IBP poon 1990 sagkod 1993. Nagin junior lawyer man siya sa Bito, Lozada, Ortega & Castillo Law Firm (1993 - 1995) dangan magin assistant vice president for legal affairs asin corporate secretary kan Megaworld Corporation (1995 -1997) bago nagin sarong pribadong abogado.\nDating kolumnista si Bongat sa Bicol Mail, sa May Derecho Ka Dyan na manungod sa aplikasyon kan ley. Nagpondo ini poon kan nagtukaw siyang alkalde kan Syudad nin Naga. Ngunyan, igwa siya nin programa sa Home Radio 95.1 na nadadalan man sa paagi nin livestream, an Abogado Juan At Ur Service, dating Abogado Juan: Hapot mo, Simbag ko.\nPinagmidbid si Bongat kan saiyang alma mater huli sa saiyang kahanga-hangang serbisyo publiko asin pamamayo. Minidbid siya bilang Most Outstanding Alumnus kan Naga Parochial School kan 2013. Huli sa dedikasyon sa propesyon asin serbisyo publiko, asin dain takot na tagatulod kan ley, siya ginawadan nin pagmidbid kan Unibersidad kan Pilipinas - College of Law kan 2016. Saro man siya sa pipirang resipyente kan Bulawang Bicolnon Award na iginagawad kan Ateneo de Naga na Unibersidad kan 2019.\nNaglaog si Bongat sa politika kan 2001 bilang konsehal. Kadaklan kan mga ordenansyang saiyang ipigtulod nakatotok sa paz y orden asin komersyo.\nKagsurat siya kan Bantay Kataid, i-Serve Program, asin mga ordenansya kan Naga City Business Registry Databank. Pinamayohan niya an Project Monitoring Committee siring man an konseho sa Paz y Orden asin komite sa Appropriations.\nNakatulong termino si Bongat bilang konsehal bago nagin alkalde kan syudad kan 2010. Sinundan nya si Jesse Robredo. Siya liwat na nanggana sa duwang suminonod na eleksyon sa siring na katungdan kun sain nadaog niya sa eleksyon na ini iyo sinda Jun Pelagio, Luis Ortega asin Fortunato Peña.\n↑ Hon. John G. Bongat Naga.gov.ph\n↑ JOHN G BONGAT sa PhilPro\nSi John Bongat sa Facebook\nAn retrato niya sinapi' sa account niya sa Facebook.\nPinaghugot gikan sa "https://bcl.wikipedia.org/w/index.php?title=John_Bongat&oldid=205888"\nHuring pigliwat an pahinang ini kan 13 Mayo 2021, alas 02:50.


Muslim Community sa Naga dai mapalaog Afghan refugees\nDai hinahale kan Muslim Community sa Ciudad nin Naga na posibleng igwang makaabot sa Filipinas na Afghanistan refugees alagad mayo sa plano kan grupo na akseptaron bilang mga evacuees lalo na kun sinda mga rebelde o grupo pa kan Taliban.\nParejong si Allah an saindang Diyos bilang mga Muslim alagad kun sinda sibilyan Afghan puedeng tawan nin kunsiderasyon komo kapwa Muslim.\nAn Muslim sa Afghan ibang grupo nin tripo lalo na kan Taliban sinda grupo nin sindikato pirming palaban sa gobierno mayong katuninongan asin yaon sa sainda an mga suicide bomber.\nAn militanteng grupo na-organisar bilang Islamic guerilla fighters na mas midbid sa mujahideen.\nIyan an mga pahayag ni Mike Mustapa, lider kan Muslim Community sa Ciudad nin Naga kasunod kan mga nagluluwas na inpormasyon na ribo-ribo nang Afghanistan refugees an nakakaabot sa ibang mga nasyon mantang nagdudulag sinda sa masakring ugali kan Taliban na mayong respeto sa kapwa ninda kahimanwa.\nAn Taliban pig-take over an gobierno kan Afghanistan sa Kabul puon kan Agosto 17 hasta sa ngunian asin grabe pa an tensyon asin nagdudurolag na naghahanap nin matuninong na nasyon.\nKan magkaigwa nin halawig na guiera sa Ciudad nin Marawi matapos magsakyada an Maute group, warak an mga Muslim hale sa sinambit na ciudad na nag-evacuar mala ngani nakaabot sa Ciudad nin Naga alagad bilang mga tugang ninda hale sa Mindanao inako kan City Hall asin man kan Muslim Community digdi.\nPigbuyagyag pa ni Mustapa na iba an kultura asin tradisyon kan Muslim sa Afghanistan kumpara digdi sa Filipinas na mawot mabuhay sa matrangkilong lugar.\nSinabi na kun igwa man naghahasok na kariribokan na Abusayap sa Mindanao bako man sindang tunay na Muslim asin sinda mga bandido na envuelto sa mga kariribokan, kidnapping asin mga tulisan.\nAn tunay na muslim sa Mindanao mabuboot mayong ugali na mag-envuelto sa mga suicide na pambubomba. (DPAureus)